Muhyiddin Pun Mulai Percaya BN Akan Tumbang

 Hanya tinggal beberapa hari lagi  menjelang hari penentuan pada 5 Mei depan, beberapa pemimpin BN kini mulai percaya bahawa BN bakal tumbang dan PR akan memenangi pilihanraya akan datang ini. Kuasa yang sedang digenggam seperti makin hampir akan terlepas.  TPM Muhyiddin Yassin  hari ini seakan tidak dapat menyembunyikan lagi kebimbangannya bahawa BN akan tumbang dan  sebuah kerajaan baru Pakatan Rakyat akan mengambil alih pula.
Setelah menjelalah ke beberapa negeri, barangkali beliau telah dapat menyaksikan sendiri kebangkitan rakyat di seluruh pelusuk negara  yang mahukan penghijrahan dari sebuah kerajaan yang sudah lebih 56 tahun mentadbir negara kepada sebuah kerajaan baru yang lebih menjanjikan harapan dan  kegemilangan.
Ketika berucap di Negeri Sembilan, resah dihatinya terpancar apabila beliau berkata, Pas akhirnya akan keluar daripada Pakatan kerana pertembungan ideologi yang serius berlaku dalam Pakatan Rakyat sekarang ini terutamanya dengan DAP.
Katanya, jika PR  menerajui negara ini dan pertembungan ideologi itu masih berlaku, maka politik negara akan goyah kerana kerajaan yang dibentuk menjadi terumbang-ambing dan ini akan memberi kesan buruk kepada negara.
Dengan membayangkan kemungkinan itu, jelas  Muhyiddin mulai percaya bahawa Pakatan Rakyat lebih diterima rakyat berbanding BN.  Kenapa beliau membayangkan PR yang akan memerintah negara dan bukannya BN? Dan kini satu-satunya cara yang dilihat boleh dilakukan untuk menggagalkan kemaraan PR ialah dengan melaga-laga serta mengadu-domba antara Pas dengan DAP supaya rakyat hilang keyakinan terhadapnya.
Dan berdasarkan sebuah kajian pula, Muhyiddin berada di tangga nombor satu di kalangan pemimpin BN yang paling banyak menyerang PR iaitu sebanyak 24.7 peratus, mengalahkan Najib di tempat kedua dan Mahathir di tempat ketiga.
Berdasarkan hujahnya yang terbaru untuk menyerang PR ini, Muhyiddin  nampaknya juga sudah menjadi “batu ronson nombor satu”  atau batu api dengan harapan kesepakatan dalam PR akan goyah atau setidak-tidaknya rakyat akan mempercayai cakapnya itu.
Pertembungan ideologi sebagaimana yang dihujahkan oleh Muhyiddin tidak menjadi masalah kepada rakyat yang mahukan perubahan, Ia juga tidak menjadi masalah kepada PR yang menjanjikan perubahan. Ia hanya memberi masalah kepada BN. Perbezaan itu boleh diselesaikan melalui rundingan dan kesepakatan tetapi yang lebih penting ialah kerana rakyat lebih meyakini manifesto yang dibentangkan oleh PR berbanding manifesto BN.
Selain membentang manifesto yang asli serta praktikal berbanding BN yang banyak meniru dan menciplak,  keupayaan pentadbiran beberapa negeri yang ditadbir PR juga meyakinkan rakyat bahawa jika ada perubahan kepimpinan, lebih banyak nikmat dan laba yang bakal diperolehi berbanding membiarkan BN mentadbir negara tanpa berrukar ganti.
Lagi pula, jika perbezaan ideologi yang menjadi serabut dalam kepada Muhyddin, parti-parti dalam BN juga tidak mempunyai ideologi politik yang sama. UMNO dengan kebangsaan Melayunya, MCA dengan kepentingan Cinanya, MIC dengan kepentingan Indianya, Gerakan dengan ideologi yang caca-marba manakala lain-lain parti juga berbeza fahamannya.
Sementara itu MB Negeri Sembilan, Mohamad Hassan  yang turut berucap di majlis yang sama dengan Muhyidin pula meramalkan, Pas akan menjadi parti yang pertama keluar daripada PR setelah mereka berjaya mentadbir negara kerana perbezaan ideologi itu.
Sama seperti Muhyiddin, beliau juga nampaknya sudah dapat merasakan kebangkitan rakyat dan kemungkinan BN akan tumbang pada 5 Mei depan. Atau setidak-tidaknya beliau bukan lagi Menteri Besar selepas 5 Mei nanti.
Presiden MCA Chua Soi Lek pula cuba menakutkan pengundi Cina dengan menyatakan bahawa jika Anwar menjadi Perdana Menteri, keadaan negara seperti di era pentadbiran Pak Lah yang lebih banyak bercakap soal Islam berbanding ekonomi akan berulang kembali. Tambahan pula katanya, sama seperti Pak Lah, Anwar juga tidak berlatarbelakangkan pendidikan  ekonomi.
Lantaran itu, katanya, apa yang dilakukan oleh Najin sekarang adalah sesuatu yang betul.
Sementara pemimpin-pemimpin PR semakin yakin kemaraan mereka semakin dekat dengan Putrajaya manakala rakyat pula memberi sambutan yang luar biasa terhadap program-program anjurannya, terutama di Putrajaya yang dianggap di luar jangkaan, para pemimpin BN pula semakin bimbang dengan keadaan itu.
Setelah dapat merasakan waktu kejatuhan makin dekat, satu-satunya cara yang mampu dilakukan sekarang ialah dengan menjadi “batu ronson”  dan menakut-nakutkan rakyat dengan pelbagai cerita buruk serta jangkaan yang sebenarnya hanyalah khayalan mereka sahaja.
Menjelang semakin hampir hari pengundian nanti, batu-batu ronson ini akan lebih banyak memerciknya apinya lagi. (SH 26/04/2013)

0

0

votes
Article Rating
Kongsikan artikel ini


Zahid Hamidi Dan Hishamuddin, Dua Menteri Yang Wajib Ditumbangkan!

 Jika sekarang ini rakyat hanya memikirkan untuk menumbangkan BN dan mengakhiri era pemerintahannya yang sudah menjangkau usia 56 tahun, sebenarnya terdapat juga beberapa menteri yang seharusnya ditunjukkan jalan keluar yang keluar yang sama seperti yang mahu dilakukan kepada BN itu.
Sehingga ini sekurang-kurangnya dua menteri yang tidak bertanggungjawab yang  hanya memikirkan manfaat politik di sebalik keselamatan dan kedaulatan negara serta kehilangan nyawa orang lain iaitu, Ahmad Zahid Hamidi, Menteri Pertahanan dan Hishammuddin Hussein, Menteri Dalam Negeri, dilihat wajar diberi pengajaran oleh pengundi di kawasan masing-masing dalam pilihanraya ini.
Sebagai rakyat dan pembayar cukai, ramai yang kecewa dengan kenyataan mereka sehari dua ini yang seolah-olah tidak dapat membezakan tugas antara pemimpin politik dengan menteri yang bertanggungjawab terhadap kedaulatan serta keselamatan negara serta rakyat seluruhnya.
Dan cara terbaik untuk mengelakkan mereka ini tiada lagi di persada politik negara ialah dengan pengundi Bagan Datoh dan Semberong menolak mereka dalam pilihanraya ini.
Zahid bukan saja mengeluarkan kenyataan mengenai kematian 35 penceroboh Sulu yang kononnya ditembak mati oleh tentera Filipina tetapi juga mengeluarkan kenyataan mengenai 3 pemimpin pembangkang Malaysia yang didakwanya menjadi dalang dalam kejadian pencerobohan di Lahad Datu.
Mengenai kematian 35 penceroboh itu, ia bukan saja tidak dapat disahkan oleh tentera Filipina tetapi jika benar pun kejadian itu betul sebagaimana yang didakwa Zahid diperolehinya melalui maklumat risikan, biarlah pihak Filipina atau Menteri Pertahanan Filipina yang mengeluarkan kenyataan mengenainya, bukannya beliau.
Zahid juga mendakwa 35 yang ditembak mati itu kerana mahu menimbulkan kekacauan dalam pilihanraya di negara ini. Soalnya, sejauh mana tepatnya maklumat ini dan bolehkah dipercayai dengan jumlah 35 orang itu mampu menimbulkan kekacauan dalam pilihanraya Malaysia?
Ternampak bahawa Zahid cuba menjadikan isu keselamatan dan kedaulatan negara sebagai modal politik untuk kepentingan UMNO dan BN. Sebagai menteri pertahanan, tindakan ini amat tidak matang dan diluar  perilaku yang berwibawa sebagai seorang pemimpin yang bertanggungjawab mengenai pertahanan dan kedaulatan negara.
Zahid juga kemudiannya mendedahkan tiga orang pemimpin pembangkang negara ini yang didakwanya terlibat sebagai dalang dalam isu pencerobohan di Lahad Datu tetapi berkata hanya akan mendedahkan dan mengambil tindakan selepas pilihanraya untuk mengelakkan dituduh sebagai bermain politik.
Hello! Menteri Pertahanan, sekali lagi soal keselamatan dan kedaulatan negara tidak harus dikaitkan dengan politik dan pilihanraya dan jika benar cukup bukti mereka yang terlibat, tindakan harus diambil tidak kira sebelum atau selepas pilihanraya.
Dengan membuat tuduhan 3 pemimpin pembangkang menjadi dalang dan membayang tindakan hanya akan diambil selepas pilihanraya, jelas Zahid cuba bermain politik dan mahu rakyat menolak pembangkang dalam pilihanraya 5 Mei depan ini.
Sambil berkata tidak mahu dituduh bermain politik, Zahidlah yang sedang bermain politik sebenarnya.
Hishammuddin pula, ketika mengulas pelbagai kejadian jenayah yang sedang berlaku sekarang dan yang terbaru melibatkan kejadian seorang timbalan pengarah kastam ditembak mati, berkata  lebih banyak usaha akan dilakukan oleh kerajaan untuk memerangi jenayah jika BN terus diberi mandat dalam pilihanraya ini.
Nampaknya sama seperti Zahid,  Hishamuddin juga cuba bermain dan mengaut keuntungan politik disebalik isu keselamatan dan  kehilangan nyawa orang lain. Soal keselamatan dan membanteras jenayah tiada kena-mengenai dengan pilihanraya dan mandat baru kerana ia sepatutnya merupakan usaha berterusan yang harus dilakukan oleh belkau sebagai menteri yang bertanggungjawab mengenai perkara itu.
Lagi pula, bukankah rakyat sudah memberi mandat selama 56 tahun kepada BN dan apakah relevannya kaitan mandat baru dengan peningkatan kadar jenayah. Apakah hanya setelah menang pilihanraya, baru usaha mencegah jenayah mahu dilakukan?
Sebagai Menteri Dalam Negeri, Hishamuddin juga nampaknya keliru antara tugasnya sebagai menteri dan pemimpin UMNO. Jawatan menteri inginkan diUMNOkannya dan  UMNO pula ingin dimenterikannya.
Hishamuddin juga dipertikaikan banyak pihak dalam beberapa isu keselamatan sebelum ini dan dilihat sebagai menteri yang kurang berwibawa serta lebih gemar memberi amaran saja. Beliau tidak saja dipertikaikan rakyat, malah pemimpin UMNO sendiri tidak segan-segan melabelnya dengan pelbagai gelaran yang tidak baik.
Kedua-dua menteri ini terlihat tidak cukup wibawa menguruskan soal keselamatan, pertahanan dan kedaulatan negara, sebaliknya hanya ingin mempolitikkan semua perkara.
Jika sebelum ini ramai yang gembira bila Rais Yatim digugurkan sebagai calon dan bakal mengakhiri tugas menterinya tidak lama lagi, rakyat juga pastinya gembira jika tidak lagi mempunyai menteri seperti Zahid Hamidi dan Hishamuddin selepas ini. Kedua mereka ini sering memperlekeh jawatan menteri yang disandang yang seharusnya untuk manfaat seluruh rakyat, sebaliknya lebih ghairah mencari laba politik disebaliknya.
Sebagaimana era BN harus diakhiri untuk digantikan dengan kerajaan baru yang lebih diyakini, kedua-dua menteri ini juga tidak seharusnya dipanjangkan lagi nyawa politiknya. Seperti BN yang perlu diakhiri dengan menewaskannya di peti undi pada 5 Mei ini, kedua mereka ini juga perlu ditumbangkan di kawasan masing-masing iaitu Bagan Datoh dan Semberong..
Zahid dengan kemenangan hanya 2000 lebih undi dalam pilihanraya lalu, manakala Hishamuddin pula lebih 11,000 undi tetapi dalam suasana penolakan rakyat sekarang, menumbangkan mereka bukanlah sesuatu yang mustahil. Jika BN pun diusahakan untuk ditumbangkan, apalah sangat dua pemimpin itu. Tambahan pula dengan kegagalan sebagai menteri yang sedangkan disandang sekarang, menewaskan mereka ini merupakan sumbangan yang tidak ternilai kepada negara. Dan mudah-mudahan juga ada pahala. (SH27/04/2013)

0

0

votes
Article Rating
Kongsikan artikel ini


Chua Soi Lek Sebenarnya Menghina Islam Dan Institusi Perdana Menteri

 Presiden MCA, Chua Soi Lek membuat sensasi lagi. Kali ini beliau menyatakan jika Anwar menjadi Perdana Menteri, maka kerajaan yang dipimpinnya akan menyerupai pentadbiran Pak Lah yang hanya asyik bercakap mengenai Islam dan doa sahaja.
Menurut beliau lagi, ketika Pak Lah menjadi Perdana Menteri, setiap hari beliau bercakap mengenai Islam Hadhari dan bukannya mengenai ekonomi, Anwar juga akan jadi seperti itu kerana mereka mempunyai latar belakang Islam dan bukannya ekonomi, mereka hanya bercakap mengenai doa.
Walaupun dapat difahami bahawa kenyataan ini merupakan serangan kepada Anwar dan percubaannya untuk  menakut-nakutkan pengundi Cina supaya tidak mengundi calon-calon Pakatan Rakyat dan mengelakkan Anwar daripada menjadi Perdana Menteri, tetapi perbuatan Soi Lek ini jelas menghina Islam.
Beliau memperlekeh amalan doa dalam Islam yang merupakan senjata penting dalam kehidupan setiap umat Islam. Setiap hari kita digalakkan berdoa, selepas solat juga kita digalakkan berdoa, bahkan doa juga satu-satunya senjata yang boleh mengubah Qada dan Qadar.
Doa juga merupakan suatu bentuk pengabdian kita kepada Tuhan Yang Esa dan orang yang berdoa setelah berusaha dan berikhtiar, akan lebih memperolehi ketenangan jiwa kerana mereka percaya semuanya yang berlaku di dunia ini adalah atas izin Allah.
Dalam Islam juga ada disebutkan bahawa bahawa mereka yang tidak berdoa sebagai orang yang sombong kepada Allah. Doa adalah penting dalam kehidupan muslim dan sebahagian daripada Islam.
Maka, bolehkah Soi Lek semudah itu menghina amalan berdoa dalam Islam?
Dalam hal ini, amat menghairankan juga mengapa pemimpin-pemimpinn UMNO yang selama ini melaungkan Islam hanya berdiam diri saja dengan penghinaan Soi Lek itu. Di mana juga NGO Jati dan Dr Hassan Ali yang kononnya berjuang kerana Islam dan tidak sanggup melihat Islam dihina di negara ini.
Sebelum ini, Soi Lek juga menghina hukum hudud dengan pelbagai kenyataan dan andaian mengikut seleranya saja. Pemimpin UMNO  dan Hassan Ali juga diam. Kali ini dia menghina lagi, mereka juga diam. Di dalam BN ini nampaknya Soi Lek boleh berkata dan menghina apa saja untuk menghina Islam dan beliau  seolah-olah diberikan lesen besar untuk berbuat demikian.
Pak Lah mungkin ada kelemahan dan kekurangan tertentu ketika menjadi Perdana Menteri  tetapi perbuatan Soi Lek yang mengatakan beliau hanya tahu berdoa saja jelas menyerlahkan lagi kebiadapannya dalam berpolitik dan telah melanggar garis sempadan yang sepatutnya.
Penghinaannya kepada batang tubuh Pak Lah sabagai insan politik mungkin boleh diterima dalam konteks persaingan politik dan mencari pengaruh tetapi apa yang dilakukan Soi Lek ini turut juga menghina institusi Perdana Menteri yang berkait rapat dengan maruah dan harga diri bangsa Melayu.
Lagi pula ketika itu beliau menjadi anggota kabinet Pak Lah, kenapa hanya sekarang baru berani bersuara?
Jika beliau boleh menghina Islam dan  Perdana Menteri terdahulu serta bakal Perdana Menteri akan datang kerana  dibimbanginya akan membawa imej Islam yang tidak dipersetujuinya, maknanya beliau juga boleh menghina sesiapa saja. Sekarang mungkin beliau menyimpan perasaannya untuk menghina Perdana Menteri kerana Najib sedang berkuasa tetapi jika Najib kehilangan kuasa nanti, Soi Leklah orang pertama membelasahnya.
Penghinaan Soi Lek dan MCA terhadap Islam dan institusi Perdana Menteri ini tidak harus dibiarkan dan menjadi amalannya. Beliau mesti dihentikan dan diberi pengajaran. Jika pemimpin UMNO takut menegur dan mengajarnya, ahli UMNO dan pengundi yang beragama Islam harus berani mengambil alih tanggungjawab itu.
Kebiadapan dan sikap kurang ajar Soi Lek dan MCA harus diajar dengan cara  semua calon-calonnya yang bertanding dalam pilihanraya kali  ini ditewas dan ditumbangkan supaya mereka akhirnya sedar orang Melayu dan Islam tidak boleh menerima penghinaan seperti itu dan akan bangkit bersatu jika perbualan sedemikian dilakukan.
Bersatulah Melayu dan Islam “menjahit”  mulut Soi Lek ini. (SH 28/04/2013)

0

0

votes
Article Rating
Kongsikan artikel ini


Eloklah Lembaga Disiplin UMNO Tutup Kedai Saja!

 Kedatangan Mahathir ke Pasir Mas bukan saja untuk membantu Ibrahim Ali yang bertanding sebagai calon Bebas tetapi juga untuk membela calon BN yang telah menarik diri dan membakulsampahkan watikah yang ditandatangai oleh Pengerusi BN, Najib Razak iaitu Johan Che Pa.  Secara logiknya Johan wajib diambil tindakan kerana mencemar dan menghina Najib.
Tetapi belum pun Johan mahu diambil tindakan oleh Lembaga Disiplin UMNO, Mahathir sudah memberi amaran bahawa jika Johan diambil tindakan, beliau akan bertindak sebagai pembelanya. Mahathir nampaknya mulai mahu menunjukkan kuasanya dan membuktikan beliau lebih berkuasa daripada Najib dalam UMNO.
Sementera semua orang diingatkan supaya patuh kepada hanya seorang ketua dan sering diingatkan mengelak amalan dua nakhoda dalam satu kapal, malah Mahathir sendiri kerap memberi peringatan yang sama, kini bukan saja kata-kata itu cuba dinodai malah cuba memberi gambaran bahawa mengingkari arahan ketua juga merupakan seuatu yang terpuji.
Mahathir melalui apa yang dilakukannya dalam isu Pasir Mas ini membuktikan bahawa selagi beliau bernyawa, cakap dan suaranya mesti didengari oleh sesiapa saja dalam UMNO. Beberapa tindakannya sejak bersara pada 2003 dan bagaimana beliau mencincang Pak Lah yang dilihat cuba mengenepikannya,  membuktikan hakikat itu.
Sebelum ini Mahathir begitu mahukan Ibrahim Ali dipilih sebagai calon mewakili BN walaupun beliau bukannya ahli UMNO, malah pernah melakukan penghinaan dan caci-maki terhadap UMNO dan pemimpinnya ketika berada di luar UMNO.  Najib mungkin membuat keputusan tidak mencalonkan Ibrahim Ali kerana memikirkan kesalahan masa lalu Ibrahim Ali terlalu besar dan beliau berasa malu terhadap ahli-ahli UMNO jika berbuat demikian.
Mungkin juga tindakannya itu untuk menyekat pengaruh Mahathir secara halus. Namun Mahathir yang terkenal dengan sikap pantang mengalah, tetap juga berusaha dan campurtangan sehingga akhirnya membuatkan Johan Che Pa menarik diri dan memberi laluan kepada Ibrahim bertanding satu lawan satu dengan Pas.
Jika Johan enggan menjadi calon kerana terlalu sayangkan Ibrahim, beliau sepatutnya menyerah balik watikah yang diterimanya kepada Najib sebelum hari penamaan calon sebagaimana yang dilakukan oleh calon di Johol< Negeri Sembilan dan Seri Setia,  Selangor dan bukannya memalukan Najib serta seluruh ahli UMNO dengan tindakannya tidak menyerahkan borang pencalonan.
Walaupun diberitakan tindakannya itu kerana ada campurtangan Mahathir dan Daim, Johan tetap telah menconteng arang ke muka Najib. Najib seolah-olah tidak dihormati dan cakap Mahathir lebih dipatuhinya. Mahathir seakan lebih berkuasa daripada Presiden UMNO dan Pengerusi BN sendiri.
Kini belum pun Lembaga Disiplin mahu bertindak kepada Johan, Mahathir sudah pun memberi amaran. Kenyataannya mahu bertindak sebagai peguam jika Johan diambil tindakan lebih berupa amaran kepada Najib dan Lembaga Disiplin.
Mahathir kini sedang mencabar dan mahu membuktikan beliau lebih berkuasa dari semua pemimpin UMNO yang ada.  Lembaga Disiplin pun tidak mungkin berani bertindak apa-apa berikutan amaran Mahathir itu. Di sudut yang lain, jika Lembaga Disiplin gagal bertindak dalam hal yang mudah seperti kes Johan ini, eloklah ia dibubarkan dan tutup kedai saja.
UMNO kini menjadi caca-marba dan banyak melakukan “double standard”  kerana terlalu banyak kepentingan dan campurtangan.  Jika orang lain bertanding Bebas akan  dipecat dan dikecam, di masa yang sama ada pula calon Bebas yang disanjung dan dipuja.
Jika orang lain melanggar arahan parti dan tidak menghormati ketua akan diambil tindakan tetapi jika mendapat restu Mahathir, ianya dianggap hero dan wira.
Dengan membiarkan Mahathir bertindak sesuka hati dan mengikut seleranya, selagi itulah sesiapa pun yang memimpin UMNO akan menghadapi masalah. Sejak dulu juga sebahagian besar masalah dalam UMNO berpunca daripada Mahathir.
UMNO akan lebih aman jika tanpa Mahathir. (SH 29/04/2013)

0

0

votes
Article Rating
Kongsikan artikel ini


Musa Hassan Menambah Lagi Semangat Rakyat Untuk Berubah

 Perkataan ubah yang kini semakin kuat gemanya, ternyata semakin ditakuti oleh Najib dan BN. Najib berkata, perkataan ubah hanyalah sekadar gimik politik semata-mata dan beliau  tidak mahu rakyat terpedaya dengannya. Malah Najib berkata, perubahan juga boleh dilakukan melalui BN dan kerajaan yang ada sekarang.
Muhyiddin, Ahmad Maslan dan lain-lain pemimpin UMNO juga menolak perubahan. Perkataan ubah juga ditakuti mereka.  Mereka bukan saja menempelak semangat rakyat yang mahukan perubahan, bahkan cuba meyakinkan dengan pelbagai teori kemenangan kini sedang berpihak kepada BN.
Malah Rais Yatim yang tidak lagi diperlukan Najib juga cuba berhujah bahawa perubahan tidak mungkin menjadi kenyataan kerana kononnya parti-parti dalam Pakatan Rakyat sentiasa berbalah dan berlainan ideologi.
Semakin dekat hari mengundi, perkataan ubah atau hijrah semakin diperkatakan di mana-mana. Di kelompok Melayu, Cina dan India, terlihat bahawa semangat ke arah itu makin membara. Di kalangan kakitangan kerajaan, swasta dan golongan profesional juga tergambar mood yang sama.
Sementara ceramah dan program-program anjuran Pakatan Rakyat terus mendapat sambutan, walaupun diakui ia tidak semestinya menterjemahkan undi, hakikat yang jelas ialah kebimbangan sudah mulai dirasai oleh BN sendiri.
Tidak saja Najib dan Muhyiddin yang semakin sibuk memenuhi pelbagai jadual kempen, Mahathir yang dikesan sebagai orang paling takut jika BN kalah, turut mempunyai jadual yang makin  padat setiap hari. Daim yang kononnya berpengaruh dan mempunyai banyak wang juga mulai ditampilkan sejak beberapa hari lalu untuk membantu BN.
Di dalam UMNO dan BN, bukan saja yang sedang berkuasa takut dengan kehilangan kuasa, malah yang bakal pencen serta yang sudah lama pencen juga mempunyai ketakutan yang hampir serupa.
Semua ini menggambarkan kebimbangan yang semakin   meningkat terhadap perubahan yang cuba dibawa oleh Pakatan Rakyat dan telah dimula disambut serta difahami kebaikan serta manfaatnya.
Dalam usaha untuk mengajak rakyat berubah dan menubuhkan kerajaan baru, PR juga telah menubuhkan Majlis Keselamatan yang berperanan untuk mempermudah peralihan kuasa serta bagi memastikan proses pilihanraya berjalan dengan aman dan tanpa sebarang kekacauan. Majlis ini dianggotai oleh beberapa bekas pemimpin tertinggi polis dan tentera yang kini menyertai pelbagai parti dalam Pakatan Rakyat.
Majlis ini juga menunjukkan keseriusan Pakatan Rakyat untuk mengambil alih kerajaan dan menubuhkan kerajaan baru selepas 5 Mei ini. Dengan penubuhan majlis ini dan dianggotai oleh tokoh-tokoh yang ternama dan pakar mengenai keselamatan, tidak dapat tidak ia menambahkan lagi keyakinan rakyat tentang matlamat perubahan yang mahu dicapai itu.
Terbaru, dengan kesediaan bekas Ketua Polis Negara, Musa Hassan menjadi penasihat majlis itu, tentunya menambahkan lagi  keyakinan rakyat terhadap perubahan itu. Jika UMNO, BN dan semua pemimpinnya cuba mengelakkan perubahan, penyertaan Musa Hassan ini sudah tentu memberi implikasi yang sebaliknya.
Tambahan lagi, Musa Hassan juga adalah bekas pegawai penyiasat ketika  Anwar dibicarakan pada tahun 1998 dahulu sebaik saja dipecat dari UMNO dan kerajaan oleh Mahathir.  Dengan penyertaan beliau menjadi penasihat majlis itu, tentunya juga membentuk persepsi bahawa beliau kini sudah turut bersama dengan perjuangan Anwar sekarang ini.
Walaupun kes itu sudah lama berlalu dan Anwar juga sudah pun menjalani hukuman tetapi sejak dulu sehinggalah sekarang Anwar tetap konsisten mengatakan ianya adalah konspirasi UMNO dan Mahathir untuk menyingkirkannya. Apabila kini Musa bersama pula dengan Pakatan Rakyat, walaupun atas alasan  kebimbangan mengenai keganasan politik yang semakin menjadi-jadi, gambarannya ialah seolah-olah Anwar kini bukan saja mendapat simpati rakyat tetapi juga simpati daripada Musa Hassan sendiri.
Dan konspirasi yang diperkatakan oleh Anwar sengaja ditujukan kepadanya  itu semakin menampakkan
 hakikat yang sebenarnya. Walaupun ada beberapa pihak yang sejak dulu meragui keikhlasan Musa Hassan ini tetapi jika menjelang hari pengundian nanti, Anwar dan Musa Hassan dapat tampil bersama atau duduk semeja dalam suatu majlis yang memperkatakan tentang keselamatan atau apa saja, pembentukan persepsi ke arah perubahan pastinya menjadi bertambah kukuh lagi.
Setelah pelbagai tokoh kerajan menyeberang menyertai Anwar dan Pakatan Rakyat, Musa Hassan nyata memperkukuh lagi semangat rakyat ke arah itu. Tentunya juga perkataan ubah akan terus menghantui hari-hari yang makin kelam buat Najib dan BN. (SH 30/04/2013)

0

0

votes
Article Rating
Kongsikan artikel ini


Najib Lebih Percaya Kajian Ahmad Maslan Berbanding Kajian Universiti

 Najib dilaporkan begitu tersinggung dengan kajian yang dilakukan oleh Pusat Kajian Demokrasi dan Pilihanraya Universiti Malaya atau UMCEDEL yang mendapati Anwar lebih popular dan dikehendaki pengundi untuk menjadi Perdana Menteri berbanding dirinya. Kajian UMCEDEL itu mendapati Anwar mendapat keyakinan 43 peratus berbanding Najib  hanya 39 peratus.
Sambil menolak kajian itu dan menyifatkannya sebagai karut, Najib juga berkata, pihaknya juga melakukan kajian sendiri dan mendapati beliau lebih mendahului berbanding Anwar.
Najib sebenarnya memang wajar tidak bersetuju dengan kajian itu kerana jika beliau bersetuju, sebaiknya beliau meletak jawatan saja dengan segera. Namun dalam pada tidak bersetuju itu, Najib sepatutnya memperlihatkan jiwa besarnya sebagai Perdana Menteri dengan tidak menyifatkannya sebagai karut dan sebagainya.
Ini kerana pihak UMCEDEL melakukan kajian itu tanpa dipengaruhi oleh mana-mana pihak dan tanpa sebarang kepentingan untuk diri mereka. Ia hanyalah kajian ilmiah untuk melihat kecenderungan pengundi, sesuai dengan kehangatan bahang kempen pilihanraya yang sedang berjalan sekarang.
Kajian pihak universiti itu seharusnya disambut baik dan lapang dada oleh Najib dan beliau harus menjadikannya sebagai rangsangan untuk memperbaiki lagi kelemahan diri dan kerajaan BN yang sedang dipimpinnya. Dengan mengetahui ramai yang menolaknya, sekurang-kurangnya Najib boleh memperkuat jentera kempen dan memperbaiki apa-apa yang kurang sebelum tarikh pengundian 5 Mei depan.
Namun sebaliknya Najib menolak peluang untuk menunjukkan sifat terpujinya dengan menolak bulat-bulat hasil kajian itu. Bagi Najib beliau tetap lebih popular berbanding Anwar. Memanglah jika Najib sekadar hanya membaca Utusan dan menonton TV3 dan mendapat laporan atau hasil kajian daripada Ketua Penerangan Ahmad Maslan saja, semuanya baik-baik dan indah belaka.
Walaupun kebangkitan rakyat kini dapat dilihat di mana-mana dan mood rakyat dalam perbualan seharian dengan pelbagai kelompok  juga memperlihatkan mereka semakin ghairah ke arah perubahan, tetapi Ahmad Maslan tetap mendendangkan lagu-lagu kemenangan buat Najib. Beliau juga  sentiasa meyakinkan bahawa Najib akan terus kekal sebagai Perdana Menteri dengan menyifatkan semua orang lain tidak layak, bahkan  memberitahu kemenangan yang boleh dicapai ialah sekurang-kurangnya 160 kerusi Parlimen. Pendek kata, dua pertiga sudah dalam tangan.
Beliau dilaporkan memberitahu media, tentunya perkara yang sama juga diberitahunya kepada Najib, walaupun BN boleh merampas lebih banyak lagi kerusi terutama yang dimenangi oleh Pakatan Rakyat dalam pilihanraya lalu tetapi cuma berhasrat menambah 20 saja lagi berbanding 140 yang dimenangi pada 2008. Hebat sungguh Ahmad Maslan ini!
Tidak itu saja, Ahmad Maslan turut melaporkan beberapa kerusi yang dilaporkan kritikal seperti Gelang Patah, Pulai dan beberapa kerusi lainnya pun akan dapat dimenangi oleh BN kali ini. Tidak mustahil juga beliau menggelikan lagi  telinga Najib dengan menyatakan Permatang Pauh, Marang dan Bukit Bintang pun akan berjaya dimenangi kali ini.
Dalam keghairahan mahu mengekalkan jawatan dan dibisikkan pula dengan lagu-lagu indah oleh Ahmad Maslan, ditambah lagi dengan laporan yang disiarkan oleh Utusan dan TV3, memanglah boleh terpesona Najib dibuatnya.
Tanpa menilai bahawa yang melapor dan membuat kajian itu mempunyai kepentingan atau sebaliknya, sudah tentulah laporan yang menggembirakan itu lebih diterimanya berbanding kajian UMCEDEL itu, walaupun ia  dibuat dengan ikhlas dan akademik.
Meskipun setelah disifatkan karut oleh Najib, UMCEDEL tetap mempertahankan kajiannya itu. Jika ditanya sesiapa pun, antara kajian universiti dengan kajian orang politik, lebih-lebih lagi yang sarat dengan kepentingan peribadi, tentunya majoriti mengatakan kajian universiti lebih dipercayai.
Tetapi adalah hak Najib untuk tidak mempercayai dan menolaknya. Biarlah sehingga malam 5 Mei nanti, kajian Ahmad Maslan itu lebih diyakini dan dipercayainya manakala semua kajian atau laporan lain sebagai karut dan palsu belaka.
Setelah keputusan diketahui nanti, kita akan mengetahui juga siapa yang ikhlas dan siapa yang mengampu, siapa yang karut dan siapa yang benar. (SH 29/04/2013)

0

0

votes
Article Rating
Kongsikan artikel ini


Tengku Adnan Menang Poster, Husam Pula Menang Undi

 Bagi sesiapa yang pergi dan meronda-ronda sekitar Putrajaya serta melihat kebanjiran poster calon BN Tengku Adnan Tengku Mansor yang  melimpah dipasang di sepanjang jalan, di simpang-simpang dan di pelbagai tempat lainnya, tentulah menyangka beliau seolah-olah tiada saingan dan bakal menang mudah di kawasan itu.
Poster beliau dalam pelbagai bentuk dan rupa hampir memenuhi semua tempat di Putrajaya. Gambar Najib dan Muhyiddin pun tidak sebanyak gambarnya walaupun di Pusat Pentadbiran Kerajaan itu, kedua mereka adalah pemimpin tertinggi di situ.
Poster lawannya pula, Husam Musa begitu susah untuk ditemui dan hanya kelihatan di kawasan-kawasan tertentu sahaja. Logo Pas dan bilik gerakan PR juga tidak sebanyak yang dimiliki oleh BN. Semua kawasan Putrajaya bagai dimonopoli dan ditakluk  oleh Ku Nan.
Dan jika berdasarkan poster juga, tentu benarlah kata Ku Nan sebelum itu bahawa Husam akan hilang deposit di Putrajaya ini.
Sebelum itu, ramai yang tertanya-tanya apa muslihat Husam mencabar dirinya bertanding di Putrajaya kerana diketahui umum kawasan itu merupakan kubu kuat BN dan pengundinya pula terdiri daripada kakitangan kerajaan yang sememangnya  menjadi tanggapan umum lebih mesra dengan BN.
Tetapi sejak Husam mengumumkan bertanding di situ,  berkempen serta turun padang ke Putrajaya, tiba-tiba senario politik Putrajaya berubah sama-sekali. Mood pengundi juga berubah. Ditambah dengan kehadiran Nik Aziz dan Ustaz Azhar Idrus membantu kempen Husam yang menyaksikan 20 ribu dan 30 ribu orang hadir, Putrajaya tidak lagi dilihat kubu yang selamat bagi BN.
Ku Nan yang dulunya “cakap besar” dan memandang rendah dengan Husam, mulai berpeluh dingin sekarang ini. Tidurnya juga dikhabarkan tidak lagi selena dulu. Tanggungjawabnya untuk memastikan Parlimen Putrajaya terus kekal ditangan BN menjadi semakin berat.
Dengan jumlah pengundi sekitar 15 ribu dan melihat respon kakitangan kerajaan terhadap program ceramah Husam, orang sudah mula bercakap bahawa Ku Nan akan tumbang kali ini. Kedudukannya sebagai Setiausaha Agung UMNO tidak lagi dilihat kukuh untuk mempertahankan Putrajaya.
Jika Putrajaya jatuh ke tangan Pas dan Husam berjaya menyingkirkan Ku Nan, bukan saja Ku Nan akan menanggung malunya, malah Najib, UMNO, BN dan semua pemimpin serta ahlinya juga akan turut rasa terpukul. Bayangkan Putrajaya yang menjadi kebanggaan UMNO dan BN, tiba-tiba Ahli Parlimennya daripada Pas.
Lantaran itu, sebelum nafasnya menjadi semakin sesak, Ku Nan segera mendapatkan bantuan untuk memberinya ruang nafas yang lebih selesa. Beliau bukan saja membawa Mahathir, orang yang mencetuskan idea pembinaan Putrajaya untuk membantunya, malah turut juga membawa Daim Zainuddin bagi  meyakinkan pengundi agar terus mengekalkan BN di situ.
Timbalan Perdana Menteri, Muhyiddin juga sudah turun dan dikhabarkan menjelang hari pengundian nanti, Najib juga akan turun mempunyai acara kempen khusus di Putrajaya.
Ternampak kini semua pimpinan UMNO mulai bimbang akan kekalahan Ku Nan dan kehadiran tokoh-tokoh besar itu mengiyakan hakikat Putrajaya sedang kritikal. Ku Nan dengan jentera UMNO Putrajaya saja, tidak mungkin mampu lagi mempertahankannya.
Meskipun dari segi poster, kelihatan Ku Nan jauh mendahului tetapi jika kita rajin bertemu dan berbual dengan kakitangan kerajaan di sana, memang ternampak keinginan kepada perubahan  dan memilih Husam.
Selain faktor anak-anak Kelantan yang dikatakan  ramai menjadi pengundi di Putrajaya, kakitangan kerajaan juga sudah mempunyai pemikiran dan pengetahuan yang lebih terbuka berbanding dahulu berikutan pelbagai maklumat begitu mudah mereka perolehi sekarang ini.
Mereka juga merupakan kelompok yang sentiasa berada di zon selesa, siapa pun berkuasa, mereka tetap juga pegawai kerajaan. Tidak bermakna jika hari ini mereka kakitangan kerajaan dan selepas pilihanraya nanti Parlimen Putrajaya dimenangi oleh Husam, mereka boleh dibuang kerja. Siapa pun Ahli Parlimen Putrajaya dan siapa juga yang memenangi pilihanraya akan datang, baik BN ataupun PR, kakitangan kerajaan tetap kakitangan kerajaan.
Sambutan kepada Husam juga kerana beliau disifatkan sebagai pemimpin muda, sesuai dengan kebanyakan kakitangan kerajaan dan pengundi Putrajaya yang merupakan pengundi muda dan suka kepada pemimpin muda.
Selain itu, arus kebangkitan rakyat yang berlaku di mana-mana juga turut mempengaruhi kakitangan kerajaan untuk berubah sama.
Secara keseluruhannya, cabaran Ku Nan memang tidak lagi mudah. Beliau kini terpaksa menelan kata-katanya sendiri bahawa Husam akan hilang deposit. Memang Ku Nan mempunyai jentera yang kuat, sumber kewangan yang kukuh dan pelbagai kelebihan berada dipihaknya. Namun Husam tidak mungkin hilang deposit. Ku Nan mungkin menang dari segi poster, tetapi Husam mampu memenangi undinya.
Apa yang perlu dilakukan Husam ialah mengekalkan momentum kebangkitan pengundi di Putrajaya dengan menjemput tokoh-tokoh besar PR lagi Putrajaya seperti Hadi Awang dan Anwar Ibrahim pula, selain gerak kerja kempen yang biasa.
Ku Nan pula, dengan bantuan kempen oleh  Mahathir, Daim, Muhyiddin,, Najib serta kekuatan jentera dan sumber kewangan yang kukuh, kelebihan nampak berpihak kepadanya. Namun jika Tuhan telah mentakdirkan nasib tidak baik kepadanya, maka terimalah seadanya keputusan  pada 5 Mei nanti. (SH 30/04/2013)

0

0

votes
Article Rating
Kongsikan artikel ini


Bukankah Daim Mula Berjaya Dengan Menipu?

 Selepas Mahathir, Daim Zainudin kini menjadi orang pencen terbaru yang paling takut jika Pakatan Rakyat memenangi pilihanraya pada 5 Mei depan. Beliau sekarang menjadi sama sibuk dengan Mahathir. Di Putrajaya, beliau bukan saja berkempen untuk memastikan kemenangan Tengku Adnan tetapi juga mengambil kesempatan menyerang Anwar dan menasihatkan rakyat jangan mudah menukar kerajaan.
Hujah-hujahnya mengenai Ku Nan perlu dikekalkan di Putrajaya dan juga mengenai pertukaran kerajaan adalah pandangan biasa yang tidak ada luar biasanya. Sudah banyak tahap pencacai UMNO yang turut memberikan hujah yang sama.
Dari segi memberi pandangan dan meyakinkan rakyat, Daim tidaklah sehebat mana. Hebatnya beliau ialah kerana mempunyai banyak wang.  Pesona wang yang dimilikinya jauh melebihi pesona hujah yang dilontarnya. BN pun mengharapkan pandangan Daim dapat meyakinkan rakyat bukan kerana hebatnya hujah beliau tetapi kekayaan yang dimilikinya.
Sebelum ini, beberapa ramalan Daim terbukti benar seperti jatuhnya Perak dan Selangor dalam pilihanraya 2008 lalu. Tetapi ia tidak dibuktikan merupakan kajian atau kerja turun padang yang dilakukannya. Boleh jadi maklumat itu daripada orang lain yang dibeli oleh Daim. Kerana dia mempunyai wang, bukan saja maklumat boleh dibelinya, manusia sanggup jadi bahan jualan kepadanya.
Cuma yang menarik ialah mengenai serangannya tentang keupayaan Anwar sebagai Menteri Kewangan. Beliau menyifatkan Anwar tidak berkemampuan dan hampir setiap hari merujuk kepadanya untuk mendapat bantuan.
Soalnya bolehkah cakap Daim dipercayai. Apakah beliau tidak menipu?
Tidak semua orang berpeluang mengenali Daim dan orang hanya mengetahui mengenai kejayaannya yang digembar-gemburkan semasa menjadi Menteri Kewangan. Tetapi jika diperhatian iklim ekonomi negara dan dunia yang berkembang baik ketika beliau menjadi Menteri Kewangan itu, sumbangan pemikirannya tidaklah sehebat mana. Sesiapa pun menjadi Menteri Kewangan ketika itu, cerita kejayaannya tidak jauh berbeza.
Untuk mengenali dan memahami dengan mendalam, bacalah buku Daim Yang Diam. Buku itu menceritakan pelbagai perkara mengenai dirinya, termasuk bagaimana beliau mula berjaya sebagai ahli perniagaan sedangkan sebelum itu beberapa peniagaan yang diceburinya mengalami kegagalan termasuk perniagaan garam.
Dalam buku itu ditulis bahawa kejayaannya bermula dengan membangunkan Taman Maluri di Kuala Lumpur atau Selangor ketika itu. Bagaimana ia bermula? Ia bermula apabila seseorang datang kepadanya dengan membawa pelan tanah dan mengajaknya menjadi rakan kongsi membangunkan kawasan perumahan Taman Maluri dengan memohon kelulusan daripada Menteri Besar Selangor, Datuk Harun Idris.
Semasa perbincangan itu, secara senyap dan sembunyi-sembunyi, beliau telah meminta setiausahanya membuat fotostat pelan tanah tersebut tanpa pengetahuan orang yang memiliki pelan itu. Dengan adanya pelan tanah itulah kemudiannya Daim berjumpa dengan Datuk Harun dan membuat permohonan tanah Taman Maluri itu untuk syarikat miliknya.
Beliau telah meninggalkan atau dalam bahasa bisnesnya “mengencing”  orang yang memiliki pelan tanah dan mempunyai idea asal membangunkan Taman Maluri itu.
Itulah permulaan kejayaan Daim yang ditulis oleh Fatini Yaakob dalam bukunya Daim Yang Diam itu. Fatini adalah isteri kepada Elis Nor Abdul, bekas Setaiusaha Politik Najib yang kini mengetuai War Room BN untuk pilihanraya ke 13 ini.
Dalam bahasa yang mudah, kejayaan Daim  sebenarnya bermula dengan menipu orang lain. Beliau tidak menunjukkan kejujuran, keikhlasan dalam berkawan dan menjalankan perniagaan. Tetapi orang inilah yang dijadikan kawan rapat dan Menteri Kewangan oleh Mahathir.
Oleh itu, apabila sekarang ini beliau menyerang dan mempertikai Anwar dengan mengatakan sepanjang lapan tahun Anwar menjadi Menteri Kewangan, hampir setiap hari bantuannya diminta, apakah beliau seorang yang jujur dan tidak menipu?
Bolehkah kata-katanya dipercayai sedangkan sejarah hidup dan kejayaannya sendiri terakam  sebagai  seorang yang tidak jujur dan ada unsur-unsur menipu? (SH 01/05/2013)

0

0

votes
Article Rating
Kongsikan artikel ini


Impian Mukhriz Menjadi MB Kedah Bakal Kecundang?

 Keputusan Najib meletakkan Mukhriz Mahathir bertanding di DUN Ayer Hitam bukan saja dengan hasrat untuk menawan semula negeri itu daripada Pas tetapi dalam masa yang sama mahu menjadikan anak bekas Perdana Menteri selama 22 tahun itu sebagai Menteri Besar Kedah yang baru. Dengan mempertaruhkan Mukhriz, Najib berkeyakinan BN mempunyai peluang yang lebih baik, di samping bantuan kempen dari Mahathir juga tentunya lebih berganda.
Mahathir bukan saja merasakan langkah Najib menjadikan anaknya sebagai bakal MB Kedah merupakan suatu penghargaan buat dirinya tetapi juga sebagai menyediakan laluan yang lebih selesa untuk beliau membina masa depan yang lebih cemerlang dalam UMNO.
Namun, dengan masa hanya berbaki dua hari sebelum hari pengundian, harapan untuk melihat BN mampu menawan semua Kedah dan Mukhriz bakal menjadi Menteri Besarnya nampaknya masih lagi suram. BN masih menghadapi laluan yang yang sukar untuk menawan semula negeri itu walaupun Mukhriz dilihat mempunyai peluang yang lebih baik untuk menang di DUN Ayer Hitam.
Walaupun Najib dan Muhyiddin cuba menyerang Pas Kedah dan kerajaan pimpinan Azizan Razak dengan pelbagai isu, ia nampaknya tidak meninggalkan kesan yang mendalam kepada pengundi. Beberapa pemimpin UMNO sendiri masih ragu-ragu sama ada BN mampu menawan semula Kedah atau sebaliknya.
UMNO dan BN sehingga ini dilihat tidak mampu menyediakan alasan yang benar-benar  kukuh kenapa kerajaan Pas Kedah perlu ditukar kerana selama lima tahun ini kerajaan negeri itu telah berjalan dengan baik dan tidak berlaku sebarang penyelewengan atau salah guna kuasa. Alasan pembangunan dan kekurangan pelaburan atau keinginan menukar semata-mata bukan saja tidak begitu diterima sehingga ini malah beberapa fakta yang dibawa oleh UMNO dan BN juga telah disanggah oleh kerajaan negeri..
Pas Kedah pula sering menghujahkan kejayaan pentadbiran mereka ialah berkaitan peningkatann hasil balak sebanyak RM40 juta setahun berbanding semasa BN yang hanya RM8 juta, selain pentadbiran yang bersih daripada unsur rasuah dan penyelewengan.
Jika keadaan ini berterusan sehingga hari pengundian, bermakna Mukhriz hanya boleh menang di DUN Ayer Hitam tetapi negeri Kedah masih kekal di tangan Pas. Impiannya untuk menjadi Menteri Besar menjadi tidak kesampaian.
Satu lagi faktor yang menyukarkan UMNO dan BN menawan semula Kedah ialah kerana faktor Mahathir. Terdapat pemimpin tertentu yang tidak senang dengan pengaruh Mahathir dan merasakan jika BN berjaya menawan semula Kedah serta Mukhriz menjadi Menteri Besar, ia bermakna kemunculan semula pengaruh bekas Perdana Menteri itu di arena politik Kedah.
Seorang penceramah Pas mendakwa, beliau  telah diminta oleh pemimpin UMNO Kedah sendiri untuk menyerang Mahathir dan menggagalkan hasrat BN menawan negeri itu. Tidaklah menghairankan kini pelbagai serangan keatas Mahathir mulai diperhebatkan dengan pelbagai isu mula dibangkitkan mengenainya.
Sementara itu, hasrat BN untuk menumbangkan dua tokoh Pas di Kedah iaitu Mat Sabu di Pendang dan Mahfuz Omar di Pokok Sena dengan meletakkan calon yang diyakini boleh menang juga bakal menerima nasib yang sama kerana sehingga ini penerimaan pengundi lebih memihak kepada kedua-dua tokoh Pas itu.
Mat Sabu yang ditentang oleh Othman Abdul diramal akan mencapai kemenangan kerana calon UMNO itu merupakan calon kitar semula yang sudah tidak aktif lagi di kawasan itu sejak sekian lama manakala Sahlan Ismail juga masih mencari rentak yang sesuai dalam kempennya yang boleh memikat hati pengundi.
Ramai pengundi yang tidak tertarik dengan Sahlan kerana dalam kempennya beliau lebih banyak menceritakan tentang hubungan rapatnya dengan Najib dan bagaimana beliau kerap dipanggil ke Seri Perdana atas urusan-urusan tertentu oleh Perdana Menteri. Seorang pimpinan UMNO Pokok Sena dikatakan sampai menegur Sahlan berikutan cara kempennya itu kerana beliau sepatutnya memberitahu pengundi tentang apa yang mahu dilakukannya kepada kawasan itu daripada bercerita tentang akrabnya beliau dengan Najib dan keluarganya.
Selain itu, keupayaan Sahlan berucap juga menjadi isu dan sering dibandingkan dengan Mahfuz yang lebih mempersona khalayak ketika di atas pentas. (SH 02/05/2013)

0

0

votes
Article Rating
Kongsikan artikel ini


Jika Sayangkan Najib, Undilah BN Tapi Jika Sayangkan Diri Sendiri Dan Anak Cucu, Undilah Selain BN

 Hari ini merupakan hari terakhir untuk berkempen sebelum pengundian esok. Baik PR mahupun BN, masing-masing sedang melipatgandakan usaha dan kekuatan bagi meraih kemenangan di saat-saat akhir ini. Secara umumnya, walaupun pengundi Cina lebih memihak kepada PR, kedudukan keseluruhannya masih lagi 50-50 kerana pengundi Melayu dan luar bandar masih lagi cenderung kepada BN.
Merdeka Center  dalam kajian terakhirnya meramalkan PR dijangka pasti memenangi 89 kerusi manakala BN 81 kerusi, sementara seelebihnya masih lagi merupakan kerusi yang dipersaingkan dengan hebat dan hanya akan diketahui setelah proses pengiraan undi berakhir.
BN, selain mengulang-ulang isu pembangunan, keharmonian serta menakut-nakutkan pengundi berkenaan dengan Pas yang didakwanya ekstrem dan DAP kononnya anti Melayu, turut menjaja nama Najib sebagai Perdana Menteri sebagai bahan untuk meraih undi. Bertaburan di mana-mana sekarang ini poster gambar Najib yang bertulis Undilah Perdana Menteri yang memberi gambaran bahawa memilih Najib sebagai Perdana Menteri merupakan keutamaan jika mengundi BN.
Sememangnya diakui BN agak tenggelam dengan idea-idea segar untuk membantu dan meringankan beban kehidupan rakyat berbanding PR.  Hanya BR1M yang dijaja siang dan malam sebagai modal kononnya BN mempunyai iltizam yang tinggi untuk mendahulukan rakyat.
Setelah 56 tahun berkuasa, BN sebenarnya hanya mampu menawarkan RM500 untuk menolong rakyat. Selainnya memilih BN hanyalah  untuk menjadikan Najib terus kekal sebagai Perdana Menteri.
Berbeza dengan PR yang menawarkan penurunan harga minyak, penghapusan hutang PTPTN, pendidikan percuma, penurunan harga kereta, menaikkan royalti untuk negeri pengeluar minyak, penghapusan tol lebuhraya utara-selatan dan sebagainya, terlihat bahawa iltizam untuk mengagihkan kekayaan negara dengan rakyat begitu menyerlah.
Bimbang dengan idea-idea PR itu, BN dalam manifestonya telah menciplak sebahagian besar manifesto PR itu tetapi dengan sedikit pengubahsuaian. Tetapi dalam kempen-kempen yang dijalankan tetap disuarakan agar Najib terus diberi peluang sebagai Perdana Menteri kerana kononnya tempoh 4 tahun yang sudah dilaluinya masih tidak mencukupi.
Ditambah dengan semakin banyaknya poster gambar Najib yang bertulis Undilah Perdana Menteri, tergambar bahawa matlamat utama BN lebih untuk meletakkan Najib terus kekal sebagai Perdana Menteri berbanding lain-lain kepentingan. Walaupun Najib dilihat gagal dalam tugasnya berikutan hutang negara yang semakin meningkat, pembaziran, ketirisan dan rasuah juga makin meningkat, selain pelbagai masalah lainnya yang wujud dalam negara yang secara langsung menggambarkan kegagalan beliau memimpin negara ini ke arah yang lebih baik, nama Najib terus dijaja ke seluruh negara.
Ini dilihat berbeza dengan PR yang mempunyai program yang banyak dan hampir menyeluruh untuk memberi kesejahteraan dan kehidupan yang lebih baik untuk rakyat. Bayangkan dalam tempoh lima tahun akan datang pelbagai manfaat bakal diperolehi jika peluang diberikan kepada mereka.
Hanya selepas 24 selepas menubuhkan kerajaan, harga minyak akan diturunkan, tarif letrik akan dikaji semula, anak-anak boleh menikmati pendidikan percuma tanpa terbeban lagi dengan hutang PTPTN, boleh memberi kereta dengan harga yang lebih murah apabila cukai eksais dikurangkan dan pemberian permit import tidak lagi seperti sekarang, tiada lagi tol di lebuhraya utara-selatan, negeri pengeluar minyak akan menikmati lebih kemakmuran dan pelbagai lagi.
Manifesto dan janji-janji PR bukan saja memberikan kita rakyat Malaysia kehidupan yang lebih baik, malah anak-anak dan cucu kita juga mempunyai jaminan yang lebih baik kehidupannya.
Berbanding  mengundi BN, mereka  hanya menawarkan Najib terus kekal sebagai Perdana Menteri dan menjanjikan  bantuan RM500 melalui BR1M akan diteruskan. Tiada ada iltizam yang tinggi untuk memberi kehidupan yang lebih baik bagi rakyat dan generasi seterusnya, malah dengan hutang negara lebih RM500 billion sekarang dan dijangka akan terus meningkat jika BN dan Najib terus kekal, bermakna setiap kelahiran bayi akan segera dibebani hutang sebanyak RM20 ribu bersamanya.
Tiada pilihan yang banyak jika rakyat dan pengundi sayangkan diri sendiri dan anak cucu mereka selain memberi peluang kepada PR memerintah negara ini. 5 Mei adalah penentuannya.  Hanya dengan berakhirnya era BN dan pengundi dapat membuktikan bahawa rakyatlah sebenarnya yang paling berkuasa dalam negara ini, boleh menaik dan menjatuhkan kerajaan, maka kehidupan rakyat akan menjadi lebih baik akhirnya.
Tetapi jika masih ada yang terlalu sayangkan Najib, keluarga dan anak-anaknya yang sudah pun menikmati kehidupan selesa melebihi kasih sayang kepada diri dan anak cucu sendiri, silalah terus mengundi BN, (SH 04/05/2013)

0

0

votes
Article Rating
Kongsikan artikel ini


Penerbangan Khas Bawa Pengundi: Pejabat PM, MAS Nafi Tapi Ku Nan Kata Betul…

 Keraguan mengenai kebanjiran pengundi hantu daripada Sabah dan Sarawak dalam pilihanraya ini sebenarnya bukanlah perkara baru. Ia telah dibangkitkan sejak dua tiga tahun lalu lagi. Ketika itu dipercayai ada usaha mendaftarkan warga asing dari Sabah dan Sarawak sebagai pengundi berdaftar di Semenanjang, terutama di negeri Selangor yang menjadi impian BN untuk menawannya semula.
Di Sabah memang diketahui ramai warga asing Filipina telah diberikan kad pengenalan biru  dan didaftarkan sebagai pengundi yang sah. Perkara ini telah berlarutan sejak sekian lama dan Mahathir melalui dua orang kanannya iaitu Aziz Shamsuddin dan arwah Megat Junid Megat Ayob telah didakwa memainkan peranan utama dalam perkara itu di awal tahun 90an dulu dengan matlamat untuk menumbangkan kerajaan PBS ketika itu.
Pemberian kad pengenalan biru ini diakui oleh kerajaan sendiri sehingga Najib bersetuju menubuhkkan Suruhanjaya Siasatan Diraja atau RCI mengenainya. RCI ini masih meneruskan siasatannya dan beberapa fakta mengenainya sudah pun didedahkan sebelum ini. Hakikatnya perkara ini benar-benar berlaku dan Mahathir sendiri mengakuinya.
Kebanjiran pendatang asing di Sabah  yang dianggarkan berjumlah 800 ribu ini bukan saja menyebabkan pelbagai masalah sosial, malah turut menyebabkan kepentingan Bumiputera dan Kadazan diabaikan. Lebih dari itu, insiden Lahad Datu baru-baru ini turut dipercayai mempunyai kaitan dengan limpahan pendatang Sulu yang tidak terkawal itu.
Semalam Anwar mendedahkan pelbagai bukti mengenai usaha membawa masuk pengundi hantu daripada Sabah dan Sarawak melalui penerbangan khas selama beberapa hari yang dianggarkan berjumlah 40,500 orang semuanya. Sebahagiannya dipercayai sebagai pengundi di Selangor, sesuai dengan impian dan cita-cita besar Najib untuk menawan semula negeri paling kaya itu.
Ketika Anwar mendedahkan perkara itu, beliau mengaitkannya dengan Pejabat PM dan MAS yang didakwa terlibat berkomplot mengenainya. Tetapi tidak lama kemudian, Pejabat PM dan MAS segera menafikan perkara itu.
Tanpa sebarang hujah, Pejabat PM selain menafikan penglibatannya turut menyatakan bahawa SPR telah bertungkus-lumus untuk memastikan pilihanraya negara ini berjalan dengan bebas dan adil.
Namun agak memeranjatkan apabila malam tadi Setiausaha Agung UMNO, Tengku Adnan Tengku Mansor  mengesahkan pula adanya penerbangan khas untuk membawa pengundi  sebagaimana yang didakwa Anwar itu. Katanya, penerbangan khas yang dibiayai oleh rakan-rakan BN itu sebenarnya adalah untuk membawa pengundi-pengundi yang sah berdaftar dengan SPR yang tinggal di kedua-dua negeri tersebut.
Ini memberi makna bahawa penerbangan khas yang dibangkitkan Anwar itu benar-benar wujud dan kebimbangan mengenai pengundi hantu daripada Sabah dan Sarawak yang didaftarkan di Semenanjung juga memang ada asasnya.
Dengan pengakuan Ku Nan sebagai orang yang mengetuai operasi UMNO dan BN itu, walaupun dikatakan mereka itu pengundi berdaftar tetapi persoalannya adakah mereka itu rakyat asal Sabah dan Sarawak atau warga Semenanjung yang bekerja di kedua negeri itu? Jika ia, kenapa jumlahnya begitu ramai sehingga 40,500 orang?
Jika mereka itu rakyat Semenanjung yang bekerja di Sabah dan Sarawak,  mungkin tidak menjadi masalah tetapi bagaimana orang  daripada kedua negeri ini boleh didaftarkan untuk mengundi di Semenanjung pula? Ini tentunya menjadi teka-teki yang besar.
Rakyat sebenarnya berhak mengetahui status kerakyatan mereka itu kerana penglibatan mereka dalam pilihanraya dan menjadi pengundi bermakna ia berkait rapat dengan soal masa depan negara. Jika mereka itu rakyat asing yang diberikan kad pengenalan dan didaftarkan dengan SPR sebagai pengundi semata-mata-mata untuk memberi kelebihan kepada BN mencetak kemenangan,  jelas ia merupakan perbuatan khianat kepada negara.
Sesiapa yang bertanggungjawab wajib diadili dan dihukum sebagai pengkhianat kepada negara.
Setelah pengakuan Ku Nan ini, kita tentunya menanti penjelasan lanjut daripada Najib mengenai perkara ini, Beliau seharusnya bersikap telus dan memberitahu siapa mereka itu, apa identiti mereka dan di mana mereka mengundi.
Tidak guna Najib dan BN bercakap soal ketelusan, keadilan dan mengutamakan rakyat sendiri jika dalam hal sebegini tidak dapat dijelaskan kepada umum dan seolah-olah warga asing dijadikan penentu untuk mencapai kemenangan.
Seandainya tiada sebarang penjelasan yang meyakinkan daripada Najib dan BN mengenai perkara ini menjelang hari pengundian nanti, bermakna terdapat usaha yang tersusun untuk memenangi pilihanraya kali ini dengan cara yang mencurigakan dan mengenepikan hak rakyat Malaysia sendiri.
Hanya terdapat satu cara untuk mengatasi perkara ini iaitu rakyat mesti bangkit dengan lebih kuat lagi menolak BN dan memberi majoriti kemenangan yang lebih selesa kepada PR agar kewujudan pengundi hantu dan diragui ini tidak lagi dapat memainkan peranannya di masa-masa akan datang. (SH 03/05/2013)

0

0

votes
Article Rating
Kongsikan artikel ini


PRU 13 Umpama Manchester United Lawan Manchester City Tapi Pengadilnya Alex Ferguson

 Isu pengundi yang diragui seramai kira-kira 40,500 orang dari Sabah dan Sarawak yang didatangkan ke Semenjung dengan penerbangan sewa khas sebagaimana yang dibangkitkan Anwar Ibrahim semalam terus menjadi perdebatan umum bila SPR memberitahu bahawa bukan suatu kesalahan mengangkut dan menyediakan penerbangan khas seperti itu.
Apa yang menjadi kesalahan, kata Pengerusi SPR, Aziz Yusof ialah bilamana ada paksaan terhadap mereka untuk mengundi calon-calon tertentu.
Semalam Anwar membangkitkan tentang wujudnya usaha untuk membawa pengundi dari Sabah dan Sarawak  yang terdiri daripada warga asing daripada Filipina, Bangladesh, Myanmar, Nepal dan sebagainya melalui penerbangan sewa khas menjelang hati pengundian 5 Mei ini. Sambil mengemukakan pelbagai bukti yang diperolehinya mengenai perkara itu, Anwar segera menuntut jawapan daripada Pejabat PM, MAS dan juga SPR.
Sementara Pejabat PM dan MAS segera menafikan perkara itu, tiba-tiba Setiausaha Agung UMNO mengesahkan kewujudan penerbangan sewa khas itu sambil mengatakan ia dibiayai oleh rakan-rakan BN untuk membawa pengundi yang sah dan berdaftar dengan SPR menunaikan tanggungjawab mereka.
Isu bahawa siapa pengundi tersebut, apa asal keturunan mereka, sahihkah mereka pengundi yang berdaftar dan kemusykilan bagaimana seramai 40,500 pengundi di Semenanjung boleh tinggal di Sabah dan Sarawak, tidak pula cuba dijelaskan oleh sesiapa.
Pengerusi Bersih, S Ambiga juga hairan dengan angka itu kerana kebiasaannya pengundi dari  Sabah  dan Sarawak yang ramai tinggal dan bekerja di Semenanjung dan bukan sebaliknya.
Hakikatnya, sesiapa pun akan kehairanan dari mana datangnya pengundi seramai 40,500 orang itu dan tidak mungkin ada seramai itu orang Semenanjung yang bekerja dan tinggal di kedua-dua negeri tersebut.
Oleh kerana sehingga ini tiada jawapan siapa identiti 40,500 pengundi itu, kebarangkaliannya ialah mereka merupakan pengundi hantu yang diprojekkan atau diberikan kad pengenalan segera serta didaftarkan sebagai pengundi untuk membantu kemenangan BN di beberapa tempat, terutamanya di Selangor.
Hari ini jawapan SPR melalui Pengerusinya Aziz Yusof yang senada dengan jawapan Tengku Adnan, walaupun agak mengejutkan tetapi mengesahkann bahawa SPR sudah menjadi pengadil yang berat sebelah dalam pilihanraya akan datang ini.
Sekadar memberi jawapan menyediakan pengangkutan dan sewa khas kapal terbang bukan suatu kesalahan tetapi dilihat mengenepikan aspek utama iaitu kesahihan pengundi tersebut, SPR terang-terang dilihat tidak berlaku adil dalam perkara ini. Jika dalam soal lain yang melibatkan Pakatan Rakyat misalnya, begitu cepat SPR menuding jari dan mengugut mahu mengambil tindakan tetapi apabila berkaitan BN, beliau jelas dilihat memihak.
Sebagai badan bebas yang mengendalikan pilihanraya, SPR harus berlaku adil dan dalam kes kebanjiran 40,500 pengundi tersebut, wajar diteliti siapa mereka, asal keturunannya dan apakah mereka rakyat asli negara ini atau tidak. Membenarkan mereka yang diragui seperti rakyat asing yang diberikan kad pengenalan semata-mata untuk kepentingan politik dan kemenangan dalam pilihanraya, jelas merupakan suatu pengkhianatan kepada negara.
Jika UMNO dan BN yang disyaki melakukannya dan ada bukti yang bukti, SPR wajar bertindak menghentikan amalan itu kerana dalam jangka panjang ia menidakkan hak rakyat sendiri. Tidak bolehlah dalam perkara ini, SPR pula yang memihak kepada UMNO dan BN kerana ianya akan menyebabkan SPR dituduh pengkhianat sama.
Tindakan SPR yang cenderung memihak kepada BN ini seperti mengiyakan banyak dakwaan sebelum ini bahawa SPR lebih merupakan sebuah komponen BN berbanding peranan hakikinya sebagai sebuah badan  bebas, adil  serta berkecuali.
Jika begiitu keadaannya juga sehingga hari pengundian nanti,  persaingan BN dan PR dalam pilihanraya ini tidak mungkin berlangsung dengan adil. Ia umpama perlawanan bolasepak antara Manchester United dengan Manchester City tetapi berpengadilkan Alex Ferguson.
Dalam keadaan sedemikian, mustahil untuk mengharapkan Alex Ferguson menjadi pengadil yang benar-benar  adil. Dia mungkin memberikan beberapa tendangan percuma dekat dengan gol atau sepakan penalti untuk memberi kelebihan kepada Manchester United.
Begitulah keadaannya SPR menjelang pilihanraya ini. Ciri-ciri memihak dan berlaku tidak adil amat jelas di mata rakyat. Dalam isu dakwat kekal yang didapati tidak kekal, jawapan SPR bahawa ia berpunca daripada botol dakwat yang tidak digoncang terlebih dahulu amatlah melucukan dan seolah-olah SPR melihat rakyat Malaysia ini seperti murid sekolah rendah saja tarafnya.
Sekali lagi  SPR cuba bermain wayang kulit dan ini menimbulkan keraguan berkemungkinan berlakunya pengundi berulang membuang undi sepertimana dakwaan banyak pihak sebelum ini.
Banyak lagi jawapan-jawapan SPR sebelum ini yang menimbulkan keraguan dan kesangsian umum sebenarnya. Di sebalik kebimbangan ramai terhadapnya, harapan rakyat untuk SPR berlaku adil masih lagi tinggi kerana mereka telah diamanahkan untuk menjadi pengadil.
Kadang-kadang ketidakadilan SPR akan membangkitkan lagi semangat rakyat. Meskipun Alex Feguson menjadi pengadilnya, bukanlah pula mustahil Manchester City boleh menewaskan Manchester United, walaupun ada kesukarannya. (SH 03/05/2013)

0

0

votes
Article Rating
Kongsikan artikel ini


Najib Gagal Perbaiki Prestasi 2008, Semua Setiausaha Politiknya Kecuncang

 Keputusan pilihanraya 2013 yang diumumkan keputusannya lewat malam tadi menyaksikan BN sekali lagi diberi mandat mentadbir negara ini  dengan memenangi 133 kerusi Parlimen berbanding PR cuma menang 89 kerusi Parlimen saja. Berbanding keputusan 2008 yang menyaksikan BN menang 140 kerusi ketika itu, kali ini memperlihatkan BN kekurangan 7 kerusi berbanding pilihanraya lalu.
Hakikat ini secara langsung memperlihatkan Najib telah gagal memperbaiki prestasi buruk 2008 itu. Jika dengan keputusan menang 140 kerusi, Pak Lah telah dipaksa melakukan peralihan kuasa, kedudukan Najib selepas pilihanraya ini masih belum cukup selamat lagi sebenarnya.
Macam-macam perkara boleh berlaku dalam minggu-minggu yang seterusnya ini, tambahan pula UMNO bakal mengadakan pemilihan pucuk pimpinannya hujung tahun ini.
Walaupun berjaya memenangi pilihanraya dan mengekalkan kuasa, beban berat Najib ialah kegagalannya memikat hati pengundi Cina. Tsunami pengundi Cina telah berlaku dengan menyaksikan di semua kawasan pengundi Cina, mereka menolak BN.
Najib sendiri dalam ucapannya selepas BN berjaya memperolehi kemenangan mudah malam tadi, menyedari hakikat itu dengan menganggapnya sebagai polarisasi kaum yang serius. BN bukan saja banyak kalah di kerusi yang ramai pengundi Cina, malah MCA yang dulunya menang 15 kerusi tetapi kali ini cuma tinggal 4 sahaja lagi.
Dengan keputusan pilihanraya ini juga terbukti bahawa Najib lebih lemah daripada Pak Lah. Beliau telah gagal mempamerkan dirinya lebih hebat berbanding bekas Perdana Menteri itu. Sekurang-kurangnya kata seorang bekas Ahli Parlimen, Pak Lah boleh tidur lebih lena sekarang ini.
Pilihanraya kali ini juga menyaksikan semua 4 orang Setiausaha Politik Najib yang bertanding telah tewas di kawasan masing-masing iaitu Fatmi Che Salleh di Kota Bharu, Sahlan Ismail di Pokok Sena, Shafie Abdullah di Wangsa Maju dan Sufian di Kuantan.
Berakhirnya pilihanraya ini, tumpuan kini beralih pula kepada pembentukan kabinet yang dijangka akan dilakukan pada minggu depan, Siapa bakal masuk dan siapa terkeluar akan terus menjadi perhatian umum.
Selepas itu pula, tumpuan juga pastinya akan beralih kepada pemilihan UMNO yang bakal diadakan hujung tahun ini. Dengan keputusan yang tidak bertambah baik yang dicapai oleh Najib, barangkali akan wujud tuntutan agar UMNO melakukan perubahan atau transformasi kepimpinan di peringkat tertingginya bagi menghadapi PRU 14 yang dijangka terus sengit.
Walaupun BN menang 133 kerusi tetapi undi popular lebih memihak kepada PR dengan  angka 5.5 juta berbanding BN 5.2 juta.
Ini menjadikan pemilihan UMNO merupakan sesuatu yang tidak kurang menariknya untuk ditunggu. (SH 06/05/2013)

0

0

votes
Article Rating
Kongsikan artikel ini


Tidak Mengundi BN Tidak Bermakna Berlaku Polarisasi Kaum

 Sebaik saja keputusan pilihanraya diumumkan malam Ahad lalu, Najib lantas menyelar sikap pengundi Cina yang cenderung tidak mengundi BN. BN banyak kalah di kawasan pengundi campuran di mana MCA dan Gerakan gagal lagi kali ini. Daripada 133 kerusi yang dimenangi BN, 109 daripadanya dimenangi oleh UMNO yang memperlihatkan penguasaan BN terhadap pengundi Melayu dan luar bandar saja.
Kejayaan menguasai kelompok pengundi Melayu itu sebahagiannya adalah disebabkan kempen melaga-lagakan Pas dengan DAP,  selain sikap tegar kebanyakan pengundi Melayu itu sendiri. Ini menjadikan BN dapat menewaskan calon PR di banyak kerusi di Kedah dan Perak terutamanya.
Tetapi yang paling mengecewakan Najib dalam pilihanraya kali ini ialah keputusan pengundi Cina yang tidak memihak kepada BN. Beliau menganggapnya sebagai  polarisasi kaum dan tsunami Cina telah berlaku.
Keghairahan Najib bercakap mengenai sikap pengundi Cina itu sebaik saja keputusan pilihanraya diumumkan memperlihatkan sikap tidak bertanggungjawabnya sebagai Perdana Menteri kepada seluruh rakyat Malaysia yang berbilang kaum. Beliau seharusnya memperolehi data dan maklumat lengkap terlebih dahulu sebelum membuka mulut mengenainya.
Kalau pun mahu bercakap dan meluahkan kekecewaannya, beliau seharusnya lebih berjiwa besar dengan menuturkan perkataan yang lebih lembut manis. Ini kerana apa yang dilakukan oleh pengundi Cina itu bukanlah suatu kesalahan, jauh sekali sebagai jenayah.
Memang diakui pengundi Cina tidak memihak kepada BN tetapi tidak bermakna mereka tidak menyokong Melayu. Mereka hanya tidak menyokong BN kerana isu-isu lain seperti rasuah, kepimpinan, ekonomi, mahukan perubahan dan sebagainya.
Lagi pula yang pengundi Cina tolak kebanyakannya adalah calon Cina juga seperti daripada MCA dan Gerakan. Pengundi Cina tidak terbukti kukuh menolak calon UMNO kerana UMNO masih mampu menang di 109 kawasan Parlimen.
Dalam konteks yang lain, jika benar pengundi Cina menolak Melayu, bagaimana pula calon-calon Melayu dalam PR masih boleh menang dan mendapat sokongan daripada mereka seperti Rafizi di Pandan dan Arif Sabri di Raub?
Maknanya, pengundi Cina tidak menolak Melayu dan tiada polarisasi kaum berlaku. Mereka hanya menolak BN kerana yakin dengan kerajaan dan juga tidak lagi meyakini dengan kewibawaan MCA dan Gerakan sebagai angggota komponen gabungan itu.
Sikap Najib dan BN mempertikaikan pendirian pengundi Cina juga menunjukkan seolah-olah mengundi selain BN merupakan suatu dosa yang besar sehingga segala sumbangan dan pemberian kerajaan selama ini harus diungkit-ungkit dan mereka dilabel sebagai rakyat yang tidak mengenang budi.
Ini jelas memperlihatkan ketidakmatangan dalam berpolitik. Memilih dan mengundi mana-mana parti adalah hak setiap rakyat dan tugas kerajaan adalah menjalankan amanah yang ada di bahu mereka. Jika dengan tugas, pemberian dan sumbangan yang diberikan, sokongan yang diharapkan tidak juga kunjung tiba, kajian haruslah dilakukan untuk mengenalpasti apa sebenarnya yang dimahukan mereka.
Setidak-tidaknya usaha mendekati mereka harus dilipatgandakan lagi, bukannya menyelar dan menghentam mereka.
Sikap dan pendirian pengundi Cina yang tidak memihak BN ini tidak jauh bezanya seperti pengundi Melayu bandar dan pengundi muda yang lebih cenderung kepada PR berbanding BN.  Pendirian mereka ini banyak dipengaruhi oleh akses maklumat yang lebih menyeluruh dan mereka merupakan kelompok yang mengetahui lebih banyak perkara berbanding penduduk di luar bandar.
Tetapi mereka juga tidak boleh dituduh sebagai Melayu yang lupa diri atau Melayu yang tidak menyokong Melayu. Tidak menyokong UMNO dan BN tidak sesekali bermakna tidak menyokong Melayu atau anti Melayu.
Walaupun Najib memperkenalkan dasar 1Malaysia tetapi beliau tidak bolehlah mengharapkan dalam tempoh 4 tahun ia mampu dicapai dengan sempurna. Memang setakat  ini dasar itu gagal menarik sokongan pengundi Cina kepada BN dan kerajaan tetapi usaha hendaklah diperbaiki lagi jika ingin terus mendapatkan sokongan mereka.
Selain penambahbaikan melalui usaha kerajaan, MCA dan Gerakan juga harus melakukan rombakan serta penjenamaan semula untuk menarik hati pengundi Cina terhadap BN. Dengan imej kedua parti itu sekarang, tentunya mereka lebih memilih DAP dan PKR yang dilihat lebih agresif dan pragmatik dalam menggerakkan halatujunya.
Kecenderungan membuat tuduhan melulu, tanpa kajian dan hanya melihat apa yang ada di permukaan saja dalam isu pengundi Cina ini, tanpa mahu memperbaiki kesilapan dan kelemahan sendiri, pasti akan mengundang bahaya yang lebih besar kepada BN  dalam PRU 14 nanti. (SH 07/05/2013)

0

0

votes
Article Rating
Kongsikan artikel ini


Najib Lebih Teruk Dari Pak Lah, Perlukah Peralihan Kuasa?

 Keputusan pilihanraya yang baru ini tidak menjanjikan masa depan yang baik bagi Najib. Sementara tiada sebarang pujian yang dittujukan kepadanya, malah tiada majlis meraikan kemenangan pun diadakan,  Najib bahkan sudah mula menerima kritikan berhubung keputusan  buruk kali ini.
Selain pengundi Cina yang tidak memihak kepada BN cuba persalahkan dan api perkauman sedang cuba dibakar untuk menutup kelemahan, bekas Perdana Menteri, Tun Mahathir juga tidak menjangka Najib mencapai keputusan yang lebih buruk daripada Pak Lah pada 2008.
Malah Mahathir juga membayangkan Najib bakal berdepan dengan kritikan daripada dalam UMNO sendiri berhubung keputusan buruk pilihanraya ini, sambil berkata Najib hanya boleh kekal sebagai Perdana Menteri selagi UMNO menyokongnya.
Kenyataan Mahathir yang begitu pantas menyebut Najib lebih teruk daripada Pak Lah mengingatkan kepada amaran beliau sebelum ini bahawa Najib  seharusnya berundur jika tidak mampu mencapai keputusan yang lebih baik daripada Pak Lah.
Pilihanraya 2008 menyaksikan Pak Lah mendapat hanya 140 kerusi dan hilang majoriti dua pertiga. Beliau kemudian dipaksa berundur atas nama peralihan kuasa untuk menyelamatkan masa depan UMNO. Najib pula hanya mampu mencapai 133 kerusi, juga hilang dua pertiga dan kemerosotan sokongan pengundi Cina yang lebih ketara.
Walaupun Najib dan BN kali ini menghadapi persaingan sengit daripada PR, hakikatnya beliau telah gagal mengatasi kelemahan Pak Lah walaupun dalam masa yang sama Mahathir dan seluruh pimpinan UMNO berdiri teguh di belakangnya. Ini berbeza dengan Pak Lah yang ketika itu menghadapi tentangan dan ingin dijatuhkan oleh Mahathir.
Keputusan kali ini bukan saja menyaksikan BN berkurangan 7 kerusi Parlimen, tetapi juga kehilangan 71 kerusi DUN berbanding 2008.
Meskipun Kedah dapat kembali ditawan dan Perak yang dirampas melalui pintu belakang dapat dikekalkan, tetapi Najib juga gagal menawan kembali Selangor yang mana beliau mempertaruhkan dirinya sebagai Pengerusi Perhubungan UMNO Selangor dan Pengarah Pilihanraya negeri itu.
Ini menjadikan kegagalan Najib lebih berganda sebenarnya.
Malah dengan trend pengundian kali ini di mana BN hanya kekal kukuh di luar bandar sementara pengundi Cina, pengundi bandar serta generasi muda menolaknya, masa depan UMNO dan BN terus menjadi tidak menentu menjelang PRU 14 akan datang.
Tidak itu saja, peratusan undi popular rakyat juga jelas tidak memihak kepada BN di mana pencapaiannya hanya 47 peratus saja manakala PR mampu mengaut lebih 50 peratus.
Sebagai Perdana Menteri pula Najib sebenarnya mempunyai masa yang terlebih cukup untuk membuktikan keupayaannya sebelum pilihanraya lalu di mana beliau mempunyai tempoh selama 4 tahun sejak mengambil alihnya daripada Pak Lah pada 2009 lalu.
Kebimbangan kini bukan saja mengenai masa depan UMNO dan BN dalam PRU 14 akan datang tetapi juga apakah Najib sedia berkorban untuk menyelamatkan UMNO dan BN? Jika Najib kekal lagi mengemudi PRU 14, jelas bahawa pencapaian yang lebih baik adalah mustahil.
UMNO dan BN perlu pemimpin yang lebih baik dan diterima untuk menghadapi pilihanraya seterusnya. Mahathir yang dianggap masih berpengaruh dalam UMNO jelas memberi bayangan tentang masa depan Najib apabila mengatakan beliau lebih teruk daripada Pak Lah. Sama ada Najib memahami signal itu atau peralihan kuasa perlu dilakukan dalam pemilihan UMNO yang dijangka hujung tahun ini atau setahun dua selepas itu, hakikatnya pertukaran kepimpinan UMNO merupakan sesuatu yang tidak dapat ditolak lagi jika parti itu ingin bernafas lagi.
Di mana-mana pun, pemimpin yang gagal harus berundur. UMNO sendiri sudah meletakkan penanda aras sebegitu untuk memperbaiki halatujunya dengan Tunku Abdul Rahman melaluinya pada 1969 dan Pak Lah pada 2008.
Najib juga tidak seharusnya lari daripada hakikat itu. (SH 08/05/2013)

0

0

votes
Article Rating
Kongsikan artikel ini


Permulaan Kebangkitan Rakyat Yang Digeruni Sudah Bermula…

Sebaik keputusan pilihanraya diumumkan dan Anwar menolak keputusan itu atas dakwaan berlakunya pelbagai unsur penipuan, manipulasi dan rencana yang didakwanya diatur SPR untuk memenangkan BN, Anwar lantas mengumumkan akan mengadakan suatu perhimpunan bantahan rakyat terhadap SPR di Stadium Kelana Jaya, Selangor.
Perhimpunan itu telah pun berlangsung malam semalam dengan kehadiran dikatakan melebihi 120,000 orang.
Anwar yang memang terkenal dengan kelebihan mengenai demonstasi dan membangkitkan semangat rakyat juga memberitahu, perhimpunan itu nanti akan menjadi permulaan kepada kebangkitan rakyat yang digeruni.
Dengan kehadiran seramai 120,000 dalam suasana hujan dan hari bekerja, bermakna sebahagian rakyat masih dalam suhu badan yang sedang mendidih dengan keputusan pilihanraya Ahad lalu dan juga terhadap SPR.
Melihat sambutan dan kehadiran rakyat yang luar biasa itu dan Anwar juga sudah mengumumkan akan mengadakan siri perhimpunan yang sama di beberapa bandar lain dengan dimulai di Pulau Pinang Sabtu ini, bermakna rakyat akan terus menyaksikan suara kebangkitan rakyat secara bersiri untuk tempoh beberapa lama lagi selepas ini.
Tentunya selepas semua bandar-bandar dibakar dengan semangat kebangkitan itu, suatu perhimpunan yang lebih besar akan diadakan di sekitar Kuala Lumpur pula selepas itu sebagai acara kemuncaknya untuk menekan kerajaan dan SPR supaya tunduk kepada tuntutan untuk melaksanakan pilihanraya yang adil dan bersih.
Mungkin juga selepas suatu perhimpunan, ia akan dituruti lagi dengan beberapa perhimpunan sehingga kerajaan tunduk dan akur dengan permintaan mereka. Tidak dinafikan, melihat kepada respon rakyat malam semalam, apa yang dikatakan Anwar bahawa perhimpunan yang benar-benar digeruni akhirnya akan menjadi kenyataan.
Ia nampaknya mirip dengan apa yang pernah berlaku di Indonesia, Thailand dan beberapa negara Arab sebelum ini.
Walapun ada rakyat yang mula muak dengan apa yang dilakukan oleh Anwar dan PR ini dan mahu mereka akur saja dengan keputusan pilihanraya yang lalu, hakikatnya sebahagian yang lain tetap bersemangat tinggi dengan perjuangan dan keyakinan mereka.
Orang yang berasa ditipu dan dianiaya tentunya akan berjuang habis-habisan menuntut hak keadilan mereka, malah ada yang sampai sanggup hingga ke hujung nyawa sekali pun. Orang yang sekadar melihat dan menyaksikan penipuan tidak sama perasaannya dengan orang yang mengalami. Inilah yang sedang berlaku.
Dalam hal ini, kerajaan dan SPR yang dituduh tidak boleh sekadar berdiam diri saja. Sesuatu harus harus dilakukan untuk meredakan masalah ini. Melawan peserta demonstasi dengan tangkapan, semburan air berwarna dan pukulan cota, mungkin tidak memberi makna lagi. Rakyat mahukan pendekatan yang lebih berhemah dalam hal ini.
Jika perlu berunding, berundinglah. Ketika ini kepentingan dan masa depan negara haruslah lebih diutamakan. Apa-apa isu yang dibangkitkan yang menjadi punca ketidakpuasan hati terhadap SPR dan perjalanan pilihanraya hendaklah dijelaskan dengan sejelas-jelasnya.
Ungkapan Pengerusi SPR yang meminta mereka yang tidak puas hati terhadap keputusan pilihanraya supaya mengemukakan bantahan dalam tempoh 21 bukanlah jawapan terbaik, lagi pula perkara itu sudah difahami oleh semua orang.
Jika ada kelalaian di pihak SPR semasa perjalanan pilihanraya yang menyebabkan keputusannya diragui, mereka haruslah mengakuinya. Janganlah terus berdalih dan bersikap sombong kerana suhu badan rakyat yang sedang mendidih tidak akan menjadi sejuk dengan jawapan seperti itu. Mana-mana kawasan pilihanraya yang diragui keputusannya, haruslah diselesaikan segera.
Jika perlu diadakan semula pilihanraya di kawasan-kawasan tertentu yang dipertikaikan itu, usahakanlah kearah itu asalkan negara ini selamat daripada huru-hara.
Kerajaan haruslah segera mengajak pimpinan PR mengadakan rundingan sebelum siri-siri demonstasi ini menjadi lebih parah. Semua orang tahu hal ini memang kelebihan Anwar. Jika dibiarkan dan tidak dibendung, kelebihan memang ada padanya.
Kerajaan sehingga ini masih lagi berdiam diri. Najib juga belum memberi sebarang respon lagi. Hanya Mahathir yang sudah nampak kebimbangannya terhadap siri kebangkitan rakyat yang sedang digerakkan oleh Anwar ini. Tetapi Najib dan kerajaan tidak boleh terlalu selesa dan memandang rendah perkara ini. Sesuatu harus dilakukan untuk menanganinya sebelum suhu kebangkitan rakyat menjadi tidak terkawal lagi. (SH 09/05/2013)

0

0

votes
Article Rating
Kongsikan artikel ini


Najib Tidak Perlu Lagi Takut Lantik KJ Sebagai Menteri

 Selepas kemenangan tipis BN dan Najib pula sudah mengangkat sumpah sebagai Perdana Menteri, perhatian kini tertumpu kepada barisan kabinet yang bakal dilantik pula. Siapa bakal menjadi menteri, timbalan menteri dan siapa bakal gugur atau bertukar jawatan mula menjadi perbualan di sana- sini.
Sementara Najib sedang memikir barisan kabinet barunya, tiba-tiba Khairy Jamaluddin atau KJ, Ketua Pemuda UMNO yang menang dengan undi lebih besar di Rembau, menawarkan dirinya untuk berkhidmat dalam apa saja peranan yang difikirkan sesuai oleh Perdana Menteri.
Walaupun tindakan “meng-offer” diri yang dilakukan KJ ini sesuatu boleh mengundang pelbagai cakap-cakap di belakang, tetapi hakikatnya sebagai Ketua Pemuda UMNO yang jawatannya bertaraf Naib Presiden, beliau memang sewajarnya diberikan tempat yang sesuai, yang sepatutnya lebih tinggi daripada sekadar Pengerusi PUNB.
Kalau pun tidak menteri, sekurang-kurangnya berilah beliau jawatan timbalan menteri. Apatah lagi Ketua Wanita, Shahrizat turut diberikan jawatan menteri (sebelum meletakkan jawatan kemudiaannya berikutan isu lembu NFC) dan Ketua Puteri, Rosnah pula diberikan jawatan timbalan menteri.
Najib juga memberi jawatan timbalan menteri kepada Mukhriz yang kalah dalam persaingan jawatan Ketua Pemuda UMNO dengan KJ, begitu juga Razali Ibrahim, Naib Ketua Pemuda UMNO turut diberikan jawatan timbalan menteri.
Hanya KJ yang tidak diberikan apa-apa jawatan dalam kabinet meskipun rankingnya dalam parti lebih tinggi berbanding Mukhriz dan Razali.
Sebab itu, jika kali ini KJ bertindak pantas menawarkan dirinya, ia sebenarnya sekadar mengingatkan Najib kalau-kalau Perdana Menteri terlupa mengenai dirinya.
Memang menjadi rahsia umum bahawa sebelum ini Najib agak keberatan untuk memberi apa-apa jawatan kepada KJ kerana takutkan Mahathir. Dalam serangannya kepada Pak Lah, beliau telah menjadikan KJ dan budak-budak tingkat 4 yang didakwanya mempengaruhi dan mengawal Pak Lah sebagai asas serangannya.
Apabila Najib menjadi Perdana Menteri sebaik mengambil alih jawatan itu daripada Pak Lah, beliau takut untuk melantik KJ dalam barisan kabinetnya kerana bimbangkan serangan Mahathir, selain mengharapkan bekas Perdana Menteri itu membantunya mengembalikan sokongan rakyat yang agak terhakis selepas pilihanraya 2008 lalu.
Untuk mengambil hati Mahathir juga, anaknya Mukhriz telah dijadikan timbalan menteri.
Percaturan Najib itu nampaknya menjadi, walaupun Mahathir kerap juga bersikap kritikal terhadap pentadbiran Najib tetapi serangannya sekadar cubit-cubit sayang saja. Najib terlepas daripada menerima nasib seperti Pak Lah.
Tetapi kini setelah pilihanraya berakhir dan Mukhriz juga sudah dijadikan Menteri Besar Kedah, tiada apa lagi yang dirisaukannya mengenai Mahathir. Mahathir mungkin sudah puas hati anaknya menjadi Menteri Besar Kedah dan barangkali juga tidak melenting lagi jika KJ dilantik sebagai menteri atau timbalan menteri.
Apatah lagi dengan keputusan buruk pilihanraya lalu yang sekadar mencatatkan BN menang 133 kerusi, kurang 7 kerusi berbanding 2008, Najib sebenarnya perlu menggembleng kekuatan semua pihak untuk mengembalikan masa depan yang cerah bagi UMNO dan BN.
Faktor Mahathir tidak harus dianggap terlalu penting lagi, yang penting ialah sama ada BN boleh kekal lagi lima tahun akan datang. Sikap memilih kasih, pilih bulu dan mengenepikan mereka yang seharusnya diberikan serta takutkan kepada seseorang haruslah diketepikan sama sekali.
Selain memilih barisan menteri dan timbalan menteri yang benar-benar berwibawa dan boleh diterima rakyat, KJ dengan jawatan kanannya dalam parti serta kewibawaannya sebagai pemimpin, memang seharusnya diberikan jawatan yang bersesuaian. Berterusan mengenepikan beliau hanyalah merugikan kerana KJ kini merupakan aset, bukan lagi liabiliti sepertimana tanggapan Mahathir ketika memusuhi Pak Lah dulu.
Mahathir juga barangkali tidak lagi terlalu marah kepada KJ sekarang ini dan menyedari aset kepimpinan yang ada padanya.
Lagi pula, KJ sama seperti Mukhriz adalah antara pemimpin muda yang seharusnya diasuh untuk diketengahkan bagi mewarisi kepimpinan parti dan negara di masa depan. Demi masa depan parti, Najib tak perlu lagi takut dengan Mahathir. (SH 10/05/2013)

0

0

votes
Article Rating
Kongsikan artikel ini


Ramai Yang Kecewa Dengan Azmin Hari Ini…

 Sidang akhbar Timbalan Presiden PKR, Azmin Ali begitu ditunggu-tunggu oleh semua orang hari ini. Ramai yang menyangka akan ada pengumuman mengejutkan dari beliau. Sejak ketidakhadirannya dalam perhimpunan di Stadium Kelana Jaya, Rabu lalu serta tweetnya yang menimbulkan pelbagai tafsiran, kedudukan dan masa depannya mula menjadi bualan.
Hubungannya dengan PKR dan Anwar juga mula diperkatakan. Ramai yang mengandaikan beliau akan keluar PKR, tidak kurang pula mensensasikan bahawa beliau akan meletakkan jawatan sebagai Ahli Parlimen Gombak dan ADUN Bukit Antarabangsa.
Yang menyebarkan berita Azmin akan menyertai UMNO juga tidak kurang ramainya. Di laman sosial dan blog pula, pelbagai tafsiran mula diperkatakan mengenainya dirinya. Ada yang berkata jika beliau keluar PKR, bermakna seorang lagi anak Ali akan mewarnai politik Malaysia setelah Ibrahim Ali dan Dr Hassan Ali berbuat demikian sebelum ini.
Penjelasan Azmin dalam sidang akhbarnya sebentar tadi bahawa beliau akan terus kekal dalam PKR, tidak akan meletakkan jawatan, tidak akan meninggalkan perjuangan yang telah disertainya sejak 15 tahun lalu dan tidak akan menyertai UMNO, melegakan ramai orang yang mengharapkan beliau tidak mengecewakan perjuangan rakyat yang mahukan perubahan dan reformasi selama ini.
Dalam masa yang sama, UMNO yang mengharapkan Azmin akan berbuat sesuatu yang merugikan PKR, Pakatan Rakyat dan Anwar, turut kecewa dengan Azmin pada hari ini. Harapan mereka Anwar menjadi lemah, PKR dan Pakatan Rakyat akan kucar-kacir nampaknya tidak kesampaian. Azmin tetap bersama Anwar, PKR dan Pakatan Rakyat, malah rasa hormat Azmin terhadap Anwar sebagai bekas bosnya juga tetap tinggi apabila setiap kali menyebut nama Anwar beliau menyebutnya dengan panggilan Datuk Seri Anwar Ibrahim.
Memang diakui bahawa politik Malaysia banyak bergantung kepada kelemahan pihak lawan. Kelemahan dan serangan terhadap pihak lawan sering diperbesarkan untuk meraih keuntungan. UMNO terutamanya, sejak tahun-tahun kebelakangan ini kelihatan amat bergantung kepada kelemahan itu untuk terus mendapat sokongan. Sebab itu mereka yang keluar dan meninggalkan PKR akan dipergunakan semahu-mahunya untuk menarik sokaongan rakyat.
Dengan keputusan pilihanraya 2013 yang tidak begitu memberangsangkan bagi UMNO dan memperlihatkan laluannya masih sukar dalam PRU 14 nanti, UMNO tentunya amat mengharapkan akan berlaku sesuatu yang menjurus ke arah perpecahan dalam rumahtangga lawannya.
Tersebarnya berita mengenai Azmin adalah berita yang amat ditunggu- tunggu oleh UMNO. Akhbar, blog dalan laman sosial pro UMNO sejak semalam lagi seperti tidak sabar-sabar menunggu berlakunya perpecahan dalam PKR dan Pakatan Rakyat. Ramai yang memainkan berita bahawa Azmin akan keluar PKR dan meninggalkan Anwar. UMNO seperti sudah menyediakan nyiru untuk menerima kehadiran Azmin. Jika Azmin berbuat berbuat seperti yang diharapkan oleh UMNO, tentunya ia merupakan pukulan paling hebat buat Anwar dan PKR.
Ia bukan saja kerana kedudukan Azmin sebagai Timbalan Presiden dan Pengerusi PKR Selangor tetapi juga kerana hubungannya yang lama dan begitu setia dengan Anwar sejak berpuluh tahun lamanya. Beliau umpama tangan kiri bagi Anwar sementara Wan Azizah adalah ibarat tangan kanannya.
Azmin mungkin ada sedikit kecewa dan ingin mengkritik sesuatu yang dirasakannya tidak betul dalam parti itu. Beliau jelas ingin maju ke hadapan dan mahu lebih fokus kepada PRU 14.
Yang pentingnya, Azmin tidak membawa perpecahan hari ini. Beliau kekal dan istiqamah dalam perjuangannya selama ini. UMNO dan musuh-musuh PKR mungkin kecewa dengan Azmin tetapi yang penting rakyat tidak kecewa dengan tindakan beliau pada hari ini. (SH 10/05/2013)

0

0

votes
Article Rating
Kongsikan artikel ini


Ahmad Said Mula Mahu Membalas Dendam

 Menteri Besar Terengganu, Ahmad Said yang baru mengangkat sumpah jawatan itu dilaporkan oleh Bernama hari ini bahawa beliau tidak akan melantik pegawai pembangunan di kawasan yang dimenangi oleh PR dan juga tidak akan membina rumah mampu milik di kawasan tersebut.
Kerajaan negeri hanya akan membina rumah mampu milik di kawasan yang BN menang saja. Di kawasan yang dimenangi pembangkang juga, biarlah mereka sendiri menyelesaikan masalah rakyat dan rakyat boleh terus mengadu kepada wakil rakyat yang mereka pilih, demikian lebih kurang kata beliau dengan nada sedikit angkuh dan penuh dendam kesumat.
Dengan hanya menang 17 kerusi DUN di Terengganu manakala PR menang 15 kerusi, tindakan MB Terengganu itu jelas menunjukkan ketidakmatangannya dalam berpolitik. Sebagai MB yang gajinya dibayar dari hasil cukai rakyat, termasuk juga rakyat yang mengundi PR, tindakan beliau itu tidak boleh diterima sama sekali.
Lainlah jika selepas ini mereka yang mengundi selain BN atau rakyat yang tinggal di kawasan yang dimenangi oleh PR tidak lagi diwajibkan membayar apa- apa cukai kepada kerajaan.
Proses pilihanraya dan siapa yang dipilih oleh rakyat adalah pilihan yang dibenarkan oleh undang-undang serta perlembagaan. Mengundi Pas atau PR bukanlah suatu kesalahan yang membolehkan mereka dihukum sebegitu rupa.
Menjadi pemimpin haruslah berjiwa besar dan sedia menghadapi apa saja cabaran daripada rakyat. Tidak bolehlah menjadi pemimpin dengan mengharapkan sokongan 100 peratus. Menyokong dan menentang ada kebaikannya yang tersendiri kepada kerajaan dan pemimpin itu sendiri.
Tetapi ini nampaknya tidak begitu difahami oleh Ahmad Said walaupun beliau bukanlah baru sehari dua bergelar pemimpin.
Sebagai MB juga, Ahmad Said haruslah menyedari tindakan menghukum rakyat dengan tindakan sebegitu lebih menggambarkan kebodohan berbanding kecerdikannya. Selepas pilihanraya, dan beliau terus diberi peluang menjadi MB, bermakna beliau harus menjadi pemimpin kepada semua rakyat Terengganu, bukannya kepada satu puak saja. Soal siapa yang dipilih oleh rakyat haruslah dilupakan dengan memandang ke depan dan memberi perkhidmatan yang lebih baik.
Lagi pula tanggungjawab menyediakan pembangunan dan kediaman mampu milik untuk rakyat adalah tanggungjawab kerajaan negeri kepada sesiapa yang layak tanpa mengira mereka mengundi BN atau PR. Sebagai kerajaan, haruslah bersikap adil dan tidak memihak kepada hanya sekelompok rakyat.
Mengepikan sebahagian rakyat dan menafikan pembangunan di kawasan yang tidak mengundi BN juga tidak akan menjadikan UMNO dan BN menjadi bertambah baik atau lebih diterima rakyat. Malahan melalui amalan politik kebudak-budakan dan tidak matang, ia lebih memudahkan BN tumbang dalam pilihanraya yang seterusnya.
Dengan menjadi MB dan mengekalkan kuasa hanya dengan kelebihan dua kerusi saja, tindakan Ahmad Said mahu menghukum rakyat yang tidak mengundi BN jelas menggambarkan beliau mempunyai pemikiran yang tidak melebihi daripada budak-budak yang belum mencapai akil baligh atau belum bersunat saja.
Selalunya hanya budak-budak yang suka membalas dendam seperti itu. Tetapi politik bukanlah permainan yang diatur dengan cara yang sama kerana setiap lima tahun kita perlu semula mendapatkan mandat daripada rakyat. Jika beginilah cara memimpin dan mengurus negeri yang diamalkan oleh Ahmad Said, dengan hanya kekurangan dua kerusi saja, Pas dan PR nampaknya tidak perlu terlalu bekerja keras untuk menawan negeri itu dalam pilihanraya akan datang nanti.
Ahmad Said dengan amalan politik balas dendam dan sikap tidak cerdiknya itu telah menyediakan laluan yang lebih mudah untuk Pas menawan negeri itu. (SH 11/05/2013)

0

0

votes
Article Rating
Kongsikan artikel ini


MCA Dan Gerakan Seperti Isteri Yang Merajuk

 Keputusan MCA tidak mahu menerima jawatan dalam kabinet kerana jumlah kerusi yang dimenanginya berkurangan berbanding 2008 dan menandakan makin menipisnya sokongan kaum Cina terhadap parti itu, kini diikuti pula oleh Gerakan, sebuah lagi komponen BN. Walaupun tindakan kedua parti itu melambangkan intergriti yang tinggi dan sikap bertanggungjawab yang terpuji tetapi jika ia menjadi kenyataan akan menjadikan kabinet yang dibentuk Najib nanti menjadi tempang dan tidak melambangkan keharmonian kaum yang ada di negara ini.
Dalam pilihanraya lalu, MCA hanya menang 7 kerusi Parlimen manakala Gerakan cuma menang satu kerusi Parlimen sahaja.
Berikutan keputusan buruk itu, Presiden Gerakan Koh Tsu Koon sudah pun mengumumkan perletakan jawatan jawatannya berkuatkuasa 16 Mei ini manakala Presiden MCA, Chua Soi Lek pula mengumumkan tidak akan mempertahankan jawatannya dalam pemilihan parti yang akan datang. Walaupun didesak oleh veteran MCA agar beliau mempercepatkan perletakan jawatannya, Soi Lek menolaknya dengan alasan ia akan dilakukan mengikut jadual yang telah direncanakan.
Bagaimanapun kedua parti itu kekal dengan pendirian menolak sebarang jawatan dalam kabinet dan kerajaan.
Jika Najib akur dengan permintaan kedua-dua parti itu dalam susunan kabinet yang dijangka diumumkan minggu depan, bermakna buat pertama kali tiada wakil MCA dan Gerakan dalam kerajaan. Andainya Najib mahu juga melantik orang Cina dalam kabinetnya, beliau terpaksa melantiknya daripada kalangan NGO atau profesional yang diyakininya boleh memikul tanggungjawab itu.
Tetapi jika keadaan ini berlaku, kedudukan MCA dan Gerakan akan menjadi tidak penting lagi di kalangan masyarakat Cina. Kedua parti itu mungkin akan terus dipinggirkan dalam pilihanraya-pilihanraya akan datang.
Namun tindakan MCA dan Gerakan menolak jawatan dalam kerajaan juga sebenarnya bertujuan untuk mengugut masyarakat Cina supaya mereka merasa kesannya akibat tidak menyokong parti itu dalam pilihanraya lalu dan lebih memilih untuk memihak kepada DAP dan PKR dalam memberikan undinya.
Soalnya ialah sama ada masyarakat Cina termakan dengan ugutan itu atau sebaliknya akan menjadi lebih selesa jika tiada wakil kedua-dua parti itu dalam kerajaan?
Jika masyarakat Cina berasa kerugiannya, ada kemungkinan MCA dan Gerakan berpeluang meraih kembali sokongan dalam pilihanraya akan datang tetapi jika sebaliknya, MCA dan Gerakan boleh tutup kedai dibuatnya.
Dalam konteks yang lain, tindakan MCA dan Gerakan menolak jawatan dalam kerajaan termasuk tindakan beberapa MCA negeri meletakkan jawatan di peringkat kampung berikutan malu kerana tidak mendapat sokongan kaumnya sendiri, jelas merupakan ugutan halus kepada Najib sendiri untuk membuat pertimbangan dan keputusan.
Najib seperti sedang dipaksa untuk menerima hakikat sama ada MCA dan Gerakan masih penting dalam komponen BN dan dalam kerajaan atau sebaliknya.
Najib tentunya sukar menyusun barisan kabinetnya tanpa memasukkan wakil Cina, tambahan pula beliau telah menyebutkan bahawa keputusan buruk pilihanraya ini adalah disebabkan tsunami Cina yang tidak menyokong kerajaan. Jika beliau menuruti kehendak MCA dan Gerakan itu bermakna beliau juga berdendam dengan masyarakat Cina dan mahu menghukumnya.
Tindakan MCA dan Gerakan menolak jawatan dalam kerajaan juga mungkin bermaksud jika mereka mahu dipujuk untuk mengubah pendirian itu, mereka seharusnya diberi kedudukan yang lebih baik dan perhatian yang tinggi sesuai dengan tanggungjawab yang lebih berat untuk menarik kembali sokongan pengundi Cina menjelang PRU 14 nanti.
Pengundi Cina sebenarnya menolak MCA dan Gerakan atas pelbagai faktor tetapi kini Najib cuba disusahkan sama atas berlakunya penolakan itu sedangkan sewajarnya kedua parti itu menunjukkan iltizamnya untuk berubah terlebih dahulu.
Tindakan yang rasional yang sewajarnya dilakukan oleh MCA dan Gerakan untuk masa depannya ialah dengan memperbaiki dirinya melalui penampilan baru yang melibatkan perubahan barisan kepimpinan, gerak kerja, hala tuju dan kemesraan dengan rakyat, sesuai dengan kehendak rakyat yang pelbagai ketika ini.
Ia mungkin juga memerlukan rombakan besar-besaran dalam aspek-aspek lain yang tidak pernah dilakukan sebelum ini. MCA dan Gerakan haruslah berjiwa besar untuk memperbaiki lagi dirinya. Mereka tidak harus menjadi isteri yang merajuk yang mengharapkan pujukan dan hadiah besar sebaik mula mahu tersenyum.
Jawatan dalam kabinet dan kerajaan harus diterima kerana mereka komponen BN dan sebahagian daripada kerajaan, sambil itu cubalah memperbaiki diri dan wajahnya agar lebih diterima oleh pengundi Cina. Dengan bekeras menolak jawatan dalam kabinet dan lambat pula untuk berubah, MCA dan Gerakan akan lebih menyusahkan BN dalam PRU 14 nanti. (SH 12/05/2013)

0

0

votes
Article Rating
Kongsikan artikel ini


Di Sebalik 1Malaysia, Najib Juga Membakar Sentimen Perkauman

 Hari ini 13 Mei 2013, bermakna sudah 44 tahun peristiwa 13 Mei 1969 telah berlalu. Sepatutnya dalam tempoh 44 tahun ini kita semua sudah melupakan peristiwa berdarah itu dan sama-sama bergerak, tidak kira Melayu, Cina, India dan lain-lain bangsa, ke arah suatu matlamat memajukan negara dan menjadikan negara ini lebih aman.
Tetapi malangnya, hari ini, sentimen perkauman terus dibakar dan rasa kecurigaan antara kaum bagai mahu dihasut semula. Semuanya kerana kepentingan politik kepartian dan kebetulan pilihanraya baru saja berlaku, maka keputusan pilihanraya kali ini telah dijadikan alasan untuk membangkitkan semula sentimen perkauman itu untuk menafikan kesilapan dan kelemahan sendiri.
Bermula ketika kempen pilihanraya lagi di mana Mahathir telah menuduh Lim Kit Siang sebagai rasis dan menggambarkan tindakannya bertanding di Gelang Patah sebagai usaha menebalkan lagi semangat itu, ia kemudian merebak dalam suasana kempen dengan semakin ramai orang cuba membangkitkan semangat yang sama.
Sebaik keputusan diumumkan pula, Najib juga terseret dengan sentimen perkauman yang sama walaupun sebelumnya mengasaskan gagasan 1Malaysia yang dilihat sebagai usaha merapatkan hubungan antara kaum di negara ini. Komen awal Najib bahawa keputusan pilihanraya kali ini merupakan kesan daripasa tsunami Cina sebenarnya mengecewakan banyak pihak yang cintakan perpaduan dan ingin melihat ikatan hubungan antara kaum menjadi lebih erat lagi.
Hanya semata-mata kerana calon-calon MCA dan Gerakan ramai yang kecundang, Najib segera menyalahkan pengundi Cina dalam hal itu dan menganggapnya sebagai penolakan terhadap Melayu. Mahathir pula dengan nada yang lebih keras menyifatkan pengundi Cina telah menolak huluran tangan persabahatan daripada Melayu.
Kedua pemimpin inilah yang mula-mula merobek persefahaman kaum dan membakar sentimen itu untuk menafikan hakikatnya bahawa BN semakin ditolak oleh rakyat. Penolakan pengundi Cina sebenarnya hanyalah kepada BN, bukannya kepada Melayu. Kit Siang menang di Gelang Patah dengan majoriti lebih 14 ribu bukan semata-mata kerana sokongan pengundi Cina tetapi juga daripada pengundi Melayu. Rafizi menang besar di Pandan, Arif Sabri di Raub dan beberapa calon Melayu PR di kawasan pengundi Cina membuktikan pengundi Cina tidak menolak pemimpin Melayu dan persahabatan dengan Melayu. Mereka hanya menolak BN walaupun calon BN itu Cina.
Sementara PR tidak pernah membangkitkan isu perkauman dalam kempennya tetapi lebih banyak membangkitkan isu rasuah, kenaikan harga barang, tata kelola kerajaan yang lemah dan sebagainya, UMNO dan BN tidak mahu menerima hakikat bahawa mereka ditolak bukan kerana kaitannya dengan Melayu atau kaum tetapi kerana isu-isu lain yang berkaitan kerajaan dan dan kepimpinan yang dipertikaikan rakyat.
Untuk meredakan ketegangan, Najib yang banyak berdiam selepas menuduh tsunami Cina, ketika ulangtahun UMNO baru-baru ini berkata pula bahawa UMNO bukanlah parti rasis dan telah bertindak adil terhadap kaum-kaum lain juga. Malangnya kenyataan beliau itu gagal meredakan api yang telah dibakarnya.
Di ketika pengundi Cina berdiam diri dan MCA serta Gerakan juga tidak mahu membalas api perkauman yang dipercikkan itu, ramai pula pemimpin Melayu bertindak terus-terusan membakarnya. Selain Zulkifli Nordin yang kalah di Shah Alam cuba mengungkit kembali peristiwa 13 Mei, forum-forum terbuka yang membincangkan keputusan pilihanraya lalu turut terjebak ke arah aliran yang sama.
Dalam sebuah forum semalam, seorang hakim pencen, Mohd Nor Abdullah cuba lagi menyiram minyak keatas sentimen perkauman dengan menuduh keputusan pilihanraya lalu memperlihatkan kaum Cina yang ingin mengambil alih kuasa politik pula setelah menguasai ekonomi sebelumnya, sambil mengingatkan bahawa orang Melayu akan bangkit melawannya di suatu ketika nanti.
Amat menghairankan bagaimana seorang bekas hakim boleh mengeluarkan kenyataan sebodoh ini dalam sebuah negara berbilang kaum seperti Malaysia. Apa yang dimahukankannya? Apakah beliau mahu hubungan antara kaum sentiasa tegang dan bermasam muka sepanjang masa?
Selepas ini mungkin lebih banyak lagi forum yang serupa akan dianjurkan. Maka akan tertonjol lagi tokoh-tokoh yang sebelum ini tidak pernah menyumbang apa-apa kepada keharmonian kaum, muncul di dada- dada media dengan pandangan yang rasis seolah-olah merekalah pejuang bangsa dengan mengapi-apikan semangat perkauman seolah-olah juga hubungan kaum di negara ini sudah berada di tahap yang begitu parah sedangkan di mana-mana hubungan kaum masih kelihatan erat dan tidak menjejaskan apa-apa.
Melayu dan Cina masih boleh duduk semeja, yang berjiran pula tetap bertegur sapa seperti biasa. Tidak ada pula orang Melayu yang bekerja di syarikat Cina yang dibuang kerja, malah tiada juga orang Melayu dan Cina yang bergaduh di sini-sana.
Yang kelihatan nazak akibat daripada keputusan pilihanraya lalu adalah parti-parti politik tertentu yang berasaskan kaum saja. Sebagaimana cadangan hakim pencen itu juga yang mahu sekolah vernakular dimansuhkan kerana bertentangan dengan perlembagaan, sebenarnya sudah sampai masanya juga parti-parti berasaskan kaum seperti UMNO, MCA dan MIC dimansuhkan sama jika benar serius inginkan penyatuan kaum.
Amatlah malang sementara kita semua diminta bergerak ke hadapan dan mementingkan negara, dan Najib sendiri melalui dasar 1Malaysianya meletakkan kepentingan negara mendahului kepentingan bangsa, tiba-tiba hanya kerana keputusan piliharaya yang tidak memihak kepadanya, Najib dan UMNO telah membakulsampahkan dasar 1Malaysia itu sendiri dan seperti ingin melihat semuanya dimusnahkan melalui keegoan terhadap bangsa dan kaum masing-masing.
Malang juga sebenarnya kerana peristiwa 13 Mei yang sepatutnya menjadi batu sempadan agar kita semua tidak mengulangi kesilapan yang sama, di mana semakin ramai yang terlibat dalam peristiwa berdarah itu juga sudah tiada lagi di dunia ini, akhirnya 13 Mei hanya menjadi alat untuk menambahburukkan lagi hubungan antara kaum di negara ini.
Walaupun ada pemimpin UMNO seperti Shahrir Samad dan Saifuddin Abdullah menolak hujah tsunami Cina dan tindakan membakar semangat perkauman, hakikatnya ramai pemimpin UMNO lainnya berdiam diri mengenainya. Malah akhbar yang berada dibawah ketiak UMNO, Utusan juga tidak henti-henti memarakkan lagi api perkauman ini.
Akhirnya kita boleh menilai di mana Najib sebenarnya. (SH13/05/2013)

0

0

votes
Article Rating
Kongsikan artikel ini